###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**PROCESVERBAL**

**Nga procesverbali i mbledhjes së Kuvendit Komunal e mbajtur me datë 28.12.2023 në ora 10:00 në sallën e KK-së, dhe vazhdimi i seancës së kuvendit i datës 10.01.2024 me këtë:**

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit të mbledhjes së kaluar
2. Pyetje dhe përgjigje
3. **Rekomandimet e Komitetit për Politikë dhe Financa:**
   1. **Plani Lokal i Veprimit për Barazi Gjinore 2024/2026**
   2. **Plani i punës i Ekipit për të Drejtat e Fëmijëve 2024/2026**
   3. **Propozim Vendimi për miratimin e Planit të punës të KK Gjilan për vitin 2024**
   4. **Propozim Vendimi për aprovimin e orarit të mbajtjes së mbledhjeve të rregullta të Kuvendit dhe Komiteteve të KK Gjilan, për vitin kalendarik 2024**
   5. **Rekomandim nga Drejtoria për Zhvillim Ekonomik për lirim nga pagesa e taksës komunale për vitin 2023**
   6. **Përcaktimi i vlerës së qirasë dhe vlerës në bonuset e banimin në dy programe**
   7. **Raporti i komisionit për DDD**
   8. **Raporti i Komisionit për shqyrtimin e ankesave dhe kërkesave në procesin e emërtimit të rrugëve dhe numërimit të adresave**
   9. **Raporti i Komisionit për ndarjen e bursave për studentë**
   10. **Funksionalizimi i punës të Komiteteve të KK Gjilan**
   11. **Kërkesë nga Handikosi për krijimin e një minikodi në kuadër të DSHMS**

**2. Të ndryshme**

1. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Leonora Morina Bunjaku, Kadir Hysein, Entela Hyseni, Mentor Mihovci, Arbenita Sopi Haziri, Bejtullah Osmani, Ali Arifi, Bekim Salihu, Kushtrim Zeqiri, Enver Shabani, Bajram Isufi, Doruntinë Hasani, mediat e shkruara dhe ato elektronike.

**Munguan:** Drenushë Maloku, Sreten Trajkoviq dhe Ramiz Ramadani.

***Me 32 vota për miratohet procesverbali i mbledhjes së kaluar pa vërejtje.***

**Avdyl Aliu:** sot nuk është këtu askush nga qeverisja komunale, nuk është ushtruesi i detyrës i DBF, nuk është kryetari, nuk është asnjëri prej 2 nënkryetarëve dhe asnjë drejtor.

Ky është një nënçmim shumë i madh për punën e kuvendit, për punën e organit më të lartë në komunë dhe kjo nuk ka kuptim nëse nuk ka.

Lidhur me rendin e punës, kisha dashtë të hyn një ndryshim, të votohet një ndryshim te përbërja e komitetit për zgjedhjen e këshillave lokal sa i përket një anëtari të grupit.

**Arbër Musliu:** ky staf që po mungon sot këtu është fundi i vitit, i kanë raportet dhe nuk kanë pas mundësi të vijnë.

**Riad Elezi:** një ose dy munden me qenë të zënë, por jo të gjithë, pavarësisht fundit të vitit.

**Nazim Gagica:** ne edhe në mbledhjen e KPF-së jemi dakorduar që në qoftë se drejtorët sponzorizuesit e kërkesave nuk janë pjesë e kuvendit, ne jemi dakorduar që asnjë kërkesë të tyre mos me adresu.

Dhe sot e shoh shumë të pakuptimtë mbajtjen e kësaj seance pa prezencën e ekzekutivit, kur dihet se viti fiskal për vitin 2023, pothuajse është mbyllur dhe sot asnjë drejtor nuk ka asnjë aktivitet zyrtar.

Propozimi im është i pakuptimtë që të mbahet kjo seancë sot.

**Avdyl Aliu:** atëherë, me shumë keqardhje po e përmbyllim këtë vit në këtë mënyrë, në mënyrën më të keqe të mundshme d.m.th me një injorim total, me një injorim total të paparë i qeverisjes komunale

Është për gjynah me i pa karriget andej kah ulen drejtorët dhe ku ulet kryetari me dy nënkryetarët dhe merreni me mend, cakton seancë kur e kemi planin e punës së kuvendit që e kemi të miratuar në kuvend dhe e kemi të enjten e fundit prej orës 10 seancën e kuvendit komunal një herë në muaj.

Ne u morëm vesh, u dakorduam shefat e grupeve që mos me punu në këtë mënyrë pa qenë qeverisja komunale këtu, prandaj vendimi është që sot nuk mbajmë seancë.

Nuk mundemi as pas një ore, as pasnesër sepse janë gjërat e planifikuara ky është një injorim total dhe ikje nga përgjegjësia, se të gjitha pikat që janë këtu janë për ta.

**Krenare L. Kqiku:** kolegu tha që shefat e grupeve u dakorduam, unë në emër të grupit kërkoj gjysmë ore pauzë, të filloj seanca punimet në orën 11:00, për arsye se gjithë drejtorët janë në detyrë aktualisht, janë në një takim të bordit dhe në orën 11:00 gjithë kanë me qenë prezent këtu.

**Ismajl Kurteshi:** së pari mos prezenca e ekzekutivit është gabim i madh i ekzekutivit që s’kanë marr pjesë pavarësisht nga arsyeja që e kanë.

E dyta në këtë seancë përveç çështjeve që lidhen me ekzekutivin ka pika të cilat absolutisht nuk lidhen me ekzekutivin.

Unë po e përmendi vetëm një, raporti i komisionit për bursa edhe kjo s’ka të bëjë me ekzekutivin, prandaj nëse ka qenë vetëm një pikë atë është dashtë me shqyrtua, prandaj ikja nga krejt kjo nuk është në rregull.

Edhe e treta nëse veç jeni marr vesh që sot mos me mbajte seancën, kjo seancë është e vitit 2023 e dhjetorit nuk bën me kalua në vitin 2024, duhet të mbahet gjatë këtij viti, prandaj kërkoj që seanca të mbahet brenda këtij viti, që do të thotë nesër në të njëjtën kohë.

**Gentrit Murseli:** ne i bashkangjitemi shefit të grupit dhe vendimit që e tha më herët, po fatkeqësisht në këtë rast nuk pajtohem me parafolësin tim, sepse në qoftë se raporti i komisionit të bursave nuk është punë për ekzekutivin, në këtë seancë domosdoshmërisht drejtoresha është dashtë me qenë e pranishme këtu, sepse prej përfundimit të punës të komisionit e deri te rezultati përfundimtar ka ndryshim drastik të listës.

E neve na duhet sot një arsyetim prej drejtorisë, pse ka ndodh qe ky vendim nëse ka pas mbi 60 studentë që janë larguar prej drejtorisë, duhet drejtoria sot me qenë këtu, me dhanë një sqarim pse ka ndodh kjo?

Pajtohem që nuk është detyrë e komisionit për bursa me dhanë arsyetimin por është detyrë e drejtorisë për me dhanë atë arsyetim, sepse mbi 60 studentë janë duke prit përgjigje e ne kemi pas pyetje për drejtorinë.

Krejt çka desha të them, nëse qenka veç një pikë e rendit të ditës që nuk është dashtë me qenë ekzekutivi, pikërisht unë konsideroj që ajo pikë e rendit të ditës u dashtë me qenë që drejtoresha me qenë e pranishme në seancë.

**Ismajl Kurteshi:** komisioni i raporton kuvendit e pjesa e pyetjeve është jashtë kësaj edhe nuk thashë veç një pikë.

Për shkak të mos prezencës së drejtorëve seanca e kuvendit komunal u anulua.

**Vazhdimi i seancës së IX të kuvendit komunal me datë 10.01.2024**

**Avdyl Aliu:** për rendin e punës kam fol në seancën e kaluar, jemi për atë rend pune vetëm se para se me vazhdu e kishim pranuar një kërkim falje, nga kushdo qoftë prej asaj anës, andej një kërkim falje për injorimin që na kanë bërë në seancën e muajit dhjetor duke mos marr pjesë në seancën e kuvendit komunal.

Fillimisht nuk ka qenë e arsyeshme as ajo arsyetimi i koleges tonë këshilltares të grupit kur ka thënë se kryetari është në takim të bordit as ajo s’ka qenë e arsyeshme.

Por edhe shumë më e paarsyeshme dhe shumë më injorante ka dal kur kemi marr vesh dhe kur i kemi pa kryetarin me gjithë drejtorët në restorantin filan emrin që i kemi pa gjithë aty.

***Me 30 vota për miratohet Rendi i punës.***

**Leonora M. Bunjaku:** unë po besoj se anëtarët e kuvendit janë përgjegjës për me mbajt seancën, dhe sa i përket pjesës tjetër sigurisht se ata ishin bashkangjitur, por ju jeni ngut dhe si pasojë e ngutjes tuaj ka dështuar seanca.

**Avdyl Aliu:** po është detyrë e jona me u mbajtë seanca, kemi pas kuorum kemi qenë të organizuar jo veç opozita, por edhe pozita të gjithë kemi qenë këtu, por kemi pas trajtim në pikat e rendit të ditës dhe nuk ka kuptim të flasim për planin lokal të veprimit për barazi gjinore kush me dal të na njoftojë me njoftimet bazë për këtë.

Gjitha pikat kanë të bëjnë me ekzekutivin edhe nuk ka kuptim, nuk është e arsyeshme që në restorantin “Bonami” tash po e përmendi edhe emrin me shku me qëndrua aty dhe mos me ardhë këtu.

Tash duhet të kërkoj falje kryetarja që nuk e ka thënë të vërtetën dhe ka thënë se janë në mbledhje të bordit.

1. Pyetje dhe përgjigje

**Gentrit Murseli:** unë i kam pas disa çështje të cilat i kam protokolluar vitin e kaluar dhe i kam dërguar në institucione ashtu siç veproj zakonisht.

Kisha dashtë me i lexua edhe kërkesat të cilat i kam pas për me marr përgjigje nga 2 drejtorët nga drejtori i DSHP dhe nga drejtori i DKRS.

Sa i përket kërkesave në DSHP, ne jemi dëshmitar që në dëgjimet buxhetore për buxhetin e vitit 2024, nuk ka pas dëgjime buxhetore në vendbanimet ku nuk është planifikuar të ketë investime për këtë vit dhe në kuadër të kësaj nënkuptohet që nuk janë përfshirë kërkesat të cilat i kanë pas qytetarët edhe nga dëgjimet buxhetore të vitit 2022 dhe nga dëgjimet buxhetore të vitit 2021.

Unë do t’i lexoj vetëm kërkesat të cilat i kemi të protokolluara nga dëgjimi buxhetor i gushtit i vitit 2021 për lagjen “Arbëria” dhe njëkohësisht do ta lexoj kërkesën që e kam për drejtorin e DSHP.

E para punës ne kërkojmë që të realizohet një raport i fizibilitetit apo studimi i fizibilitetit në zonën e parkut në qendër të lagjes “Arbëria” për të konstatuar gjendjen dhe për të planifikuar mundësitë për investime infrastrukturore.

Pra, ne po kërkojmë që gjatë këtij viti të bëhet një raport i fizibilitetit dhe të shihen mundësitë për investime që në kuadër të planifikimeve të buxhetit për vitin 2025, të kemi mundësi që të kemi plane dhe projekte konkrete.

Aty përfshihen punime në qendër të lagjes përballë furrës Pashtriku, largimi i fontanës jofunksionale dhe ndërtimi i një parkingu, rregullimi i këndit të lojërave për fëmijë, rregullimi i ndriçimit në hapësirën e parkut, rregullimin e fushës së basketbollit dhe ndërtimin e një trotuari për këmbësorë nga parku në zonën e qendrës deri tek zona e pishave që ka gjatësi 2 km.

Sa i përket kërkesave në DKRS unë i kam të protokolluara 3 dhe kisha kërkuar sot përgjigje nda drejtori.

E para është konsideroj mjetet financiare të planifikuara për shpenzime në kuadër të subvencioneve nga DKRS duhet të mos ndahen nga kuvendi i komunës, mirëpo nëpërmjet një planifikimi të mirëfilltë mjetet të ndahen vetëm për thirrjet publike.

E dyta të shqyrtohet mundësia që për klubet sportive, kolektive dhe individuale që janë të radhitura nga komiteti olimpik i Kosovës në kategorinë A, të planifikohet hapja e një thirrje të veçantë publike për mbështetje financiare.

Kjo do ta mundësonte mbështetjen meritore për klubet e suksesshme dhe njëkohësisht do të mundësonte mbështetje më të madhe edhe për klubet në kategoritë e tjera në thirrjen tjetër publike.

E treta në kuadër të mbështetjes financiare për organizatat joqeveritare të parashikohet mundësia e mbështetjes financiare për projekte që kanë për qëllim promovimin e universiteteve duke specifikuar pjesëmarrjen e të rinjve nga komunitetet dhe gjithashtu projektet për mbrojtjen e grupeve të margjinalizuara në shoqërinë tonë.

Sa i përket pyetjeve konkrete unë kërkoj përgjigje për këto pyetje.

E para është kur do të rregullohet rruga e Zabelit ?

A ka projekt konkret për ndërtimin e qendrës sportive te liqeni i Livoçit ?

A ka projekt për ndërtimin e qendrës në liqenin e Përlepnicës?

Kur fillojnë punimet në ndërtimin e impiantit të ujërave të zeza?

Kur fillojnë punimet në projektin mbi lumin Stanishorka?

Kur fillojnë investimet në zonën ekonomike?

Kur përfundojnë punimet në palestrën sportive në Zhegër?

Kur fillojnë punimet në rrugën e Prishtinës?

I kam edhe 2 pyetje për DKA-në.

A ka komuna e Gjilanit kontratë kornizë 3 vjeçare me ndonjë operator ekonomik për bartjen e nxënësve në shkolla?

Sa trajnime për mësimdhënës ka organizuar DKA në vitin 2022 dhe në vitin 2023?

Unë për fund e kam edhe një falënderim publik, dëshiroj që publikisht t’i falënderoj meqenëse jemi në fillim të vitit, zjarrfikësit e Komunës së Gjilanit që e bëjnë një punë të jashtëzakonshme edhe pse funksionojnë në rrethana me sfida të vështira.

Dhe në kuadër të kësaj, dëshiroj që qoftë nga kryetarja, qoftë nga cili do drejtor i ekzekutivit dhe ai i linjës, mund të na japin përgjigje për disa çështje të cilat ne konsiderojmë që duhet t’i diskutojmë në kuvend?

E kemi një problem i cili është shumë vjeçar që lidhet me mungesën e kontratave të rregullta për një pjesë të stafit e unë dëshiroj të di se çka jeni duke bërë në këtë drejtim edhe tjetra është që ne duhet që bashkërisht në kuvend t’i diskutojmë vështirësitë me të cilat ballafaqohen zjarrfikësit, sepse disa elemente, disa kompetenca i kemi ne si komunë, disa janë të nivelit qendror, mirëpo duke pas parasysh faktin që ata japin shërbime për qytetarët tanë duhet që ato sfida dhe ato probleme ne t’i diskutojmë brenda kuvendit.

E dimë që një automjet të cilin ne e kemi pas donacion nuk e ka zënë hapësirën e objektit momental dhe e kemi një planifikim për investime.

Nga drejtori kërkoj ta di se çka është bërë me ankesën e cila është dërguar në OSHP dhe kur do të fillojnë punimet në objekt?

**Ismajl Kurteshi:** unë kam një pyetje për drejtoreshën e Inspeksionit, pyetjen e kam marr me datën 30 nëntor 2023.

Përfaqësuesit e “Zhegra Trans”, janë ankuar disa herë për problemet me të cilat ballafaqohen ata dhe nuk kanë marr asnjëherë përgjigje?

Po ashtu të njëjtit kërkojnë nga ju që kompania dhe kompanive që janë të licencuara për transport publik të udhëtarëve t’ju imponohet zbatimi i rregulloreve gjegjësisht të respektohet orari i përcaktuar nga autoritetet relevante.

Ata as nuk kanë marr përgjigje dhe as inspektorati nuk e ka kryer këtë punë që është obligim i saj.

Po flas për gjendjen 30 nëntor, në atë kohë i keni rregulluar tash ju përgjigjeni dhe nëse nuk e keni kryer këtë punë drejtoreshë ju dhe gjithë drejtorët jeni të obliguar që qoftë qytetarëve qoftë kujtdo që ju drejtohet me shkrim t’i përgjigjeni në afatin e paraparë me ligj dhe kërkesat që bazohen me ligj ato t’i kryeni.

**Bujar Nevzati:** e dimë që një konkurs në QKMF për stomatologji, po shpallet qe disa herë, tash po bëhen 2 vite dhe nuk po kompletohet.

1. E dimë sa mjekë i kemi në komunën e Gjilanit dhe unë nuk po e di arsyen se pse po anulohet konkursi?
2. Çka po ndodh me kërkesën e gomisterëve, a keni filluar t’ju bëni zgjidhje shoqatës së gomisterëve të komunës së Gjilanit?
3. Qentë endacak cili është veprimi i drejtorisë së Bujqësisë?
4. Kisha dashtë një informatë të shkurtër për përgatitjet që janë bërë për Flakën e Janarit?

**Latif Maliqi:** me datën 26.03.2022 nga Këshilli i fshatit është bërë kërkesë për DSHP, për ndërrimin e gypit të kanalizimit fekal në lagjen e Rustollëve të Malishevës dhe me 18.07.2022 kemi pranuar një njoftim pozitiv lidhur me këtë çështje, po prej asaj dite, nuk ka asnjë veprim në atë vend ?

Pastaj me datën 23.08.2023 prapë përfaqësuesi i lagjes ju ka drejtuar drejtorisë së DSHP dhe Drejtorisë së Inspeksionit, aty kemi marr një njoftim që do të kryhet kjo punë, por deri më tani s’ka asgjë?

Për DBP në vitin 2020 /2021, kemi filluar me projektin e shtruarjes me zhavorr të rrugëve të rendit të 3, por me ndërrimin e pushtetit më s’ka lëviz asgjë aty?

Desha të di a fillon në vitin 2024, apo është anuluar krejt ky projekt?

**Muhadin Haziri:** për DSHP, në lidhje me projektin dhe rregullimin e infrastrukturës në fshatin Zhegër, e dimë se operatori ka filluar me sanimin e disa rrugëve, disa janë edhe asfaltuar ku janë në fazën e nivelizimit, por unë kërkoj që aktualisht ky projekt do të ishte mirë të ketë mbështetje financiare që ta bëjmë zgjerimin.

Kemi disa rrugë që janë me prioritet dhe shpresoj që në fillim të marsit të koordinohet në mes operatorit dhe komuna t’i vazhdon?

E kemi projektin e kanalizimit për trajtimin e ujërave atmosferike dhe një pjesë është me mbështetje të drejtorit ku unë e falënderoj.

E do ta bëjmë një kërkesë që ky projekt të ketë zgjerim edhe kjo zbrazje e këtyre ujërave të bëhet në lumin e fshatit?

Në lidhje me shpërndarjen e druve të cilat kanë qenë në pikën ndihmëse te stacioni i policisë në Zhegër, ku jam i informuar që duhet të bëjmë kërkesë në zyrat që janë në shërbim me qytetarë.

Kam edhe një pyetje që nuk po respektohet rendi i udhëtimit dhe nëse në këto telashe ndërhyn DSHP, në koordinim me drejtorinë e Inspeksionit, të respektohet rregullorja edhe të trajtohet mënyra më adekuate.

**Bujar Nevzati:** unë kam një reagim ku pyetjet dhe përgjigjet të jenë 30 minuta, pyetjet dhe përgjigjet të jenë konkrete mos ta zgjasim më shumë se ç ‘duhet?

**Avdyl Aliu:** në një postim në rrjete sociale të këtyre ditëve, në një foto nga aeroplani duket drejtori me kryetarin e komunës me titullin në kërkim të investitorëve të jashtëm, si me pas dal në gjueti.

Krejt këto janë për shkak të aspektit të arsyeshmërisë së udhëtimit apo me thënë më ndryshe të ekskursionit ?

Për DZHE, sa është numri dhe cilët janë përfituesit dhe cilat janë arsyet e tërheqjes nga përfitimi i subvencioneve ku janë nja 5 a 6 përfitues që janë tërhequr ?

Për Drejtorinë e Inspeksionit gjatë vitit 2023, a keni nxjerr ndonjë vendim për rrënim të objektit për ndërtim pa leje edhe a i keni zbatuar ?

Kërkoj me na përcjell materialin në email, listën e projekteve për vitin 2022 dhe 2023 të projekteve të realizuara dhe atyre që janë në realizim e sipër me emrat e kompanive, kush i ka duke i realizuar ato projekte dhe çka është më me rëndësi emrat e personave që janë të angazhuar për mbikëqyrje të këtyre projekteve.

**Mimoza K. Qerimi:** për DSHP, e kam fjalën për rrugën “Rushit Mareci”, rruga e cila i lidh Dheun e Bardhë me rrugën Qarkore, e cila është në gjendje të rëndë dhe tjetra është mbrapa fushës San Siro ?

A ka plane për rregullim të këtyre rrugëve tash në pranverë apo jo?

**Afërdita B. Ajdini:** për drejtoreshën e DKA, pse nuk po merr pjesë nëpër takimet e kuvendit komunal dhe pyetja konkrete është se çka ka mbet puna e 25 nxënësve duke e ditë që deri të premten e kaluar nuk kanë qenë të regjistruar ?

Kam dëgjuar se disa prej tyre kanë shkuar në disa shkolla tjera në gjimnazin shoqëror, qysh kanë me u notua, a ka ndonjë ligj, sepse me ditë të tëra nxënësit kanë pritur në korridor të DKA me prindër, dhe nuk është marr askush me ta?

Unë e di se shumë po përgatiten tash me dhanë një përgjigje këtu, se pse kanë prit ata nxënës se ka qenë konkursi në fakt, por nxënësit kanë prit për arsye se kanë marr shokët e klasës së tyre pa rend dhe i kanë sistemuar në shkollën e mjekësisë.

Është fakt se njëra prej nxënëseve të mia që emrin nuk dua ta përmendi edhe ajo ka qenë në mesin e atyre 60 nxënësve në fillim, por ajo u rehatua ajo ka pas pak më shumë lidhje.

Pyetja tjetër është për drejtorinë e Inspeksionit ku banorët e lagjes sime rruga “Fehmi Agani”, me muaj të tërë kemi bërë ankesë për me dal njëherë të vetme drejtoresha në lagjen tonë, por nuk ka dal.

Në ankesën e fundit që e kemi pas inspektorët nuk kanë ardhur në vendin e duhur, në lagjen të cilën kemi kërkuar dhe tani është i pakuptimtë.

Parkun të cilën e kemi aty na keni mbyt me mbeturina të pjesëve të veturave të prishura, me kontejnerët me vaj, me benzinë.

A e dini se çfarë rrezikshmërie është aty ju drejtoreshë, asnjëherë të vetme nuk je dal me pa gjendjen aty?

**Faton Milazimi:** duke qenë se lagjja Arbëria është një ndër lagjet më të mëdha të qytetit në mos më e madhja, mendoj se është nevojë mediate shtrimi i trotuarit në pjesën e djathtë të magjistrales Gjilan – Preshevë.

Meqë në atë rrugë frekuentojnë shumë qytetarë edhe nxënës kjo do të ndikonte direkt në sigurinë e qytetarëve, respektivisht të nxënësve?

Parku i lagjes “Arbëria” i ndërtuar relativisht vonë nuk po mirëmbahet, prandaj lus drejtorin dhe DSHP, që të kujdeset për parkun dhe pastërtinë e parkut ?

Është më se i nevojshëm rregullimi i kanalizimit dhe ujërave atmosferike prej rrugës “Skifter Arifi”, respektivisht pompës së benzinës “Veba” e deri te rrethi i ETC-së?

**Besnik Shala:** te DKA kërkoj nëse ka rregullore ose me tentua të bëhet një rregullore për subvencionimin e nxënësve të dalluar dhe pse jo edhe të mësimdhënësve?

Po ashtu te DBP, kisha kërkuar për ndryshimin e rregullores për subvencionet për bujq?

Kërkesë e kaluar është për orarin e punës që edhe dita e diele të futet si ditë pushimi?

Kërkesat për DSHP, të disa qytetarëve dhe të atyre banorëve të atyre lokaliteteve janë banorët e lagjes “Gllama”, kërkojnë që për 2 rrugica, të shtrohet, trotuari në fshatin Ponesh dhe në Bresalc të shtrohet.

Është edhe një kërkesë e shumë qytetarëve, rruga që e lidh Livoçin e Epërm me Livoçin i Poshtëm është një rrugë në gjendje jo të mirë.

**Kushtrim Kadriu:** propozimet për ndryshim të rregulloreve mund t’i bësh tek pika 3, te plani i punës së kuvendit.

**Arbër Musliu:** për DZHE, që e kam bërë kërkesën para kësaj seance, me ditë a ka filluar një proces, a ka filluar ndonjë vijë me pa se a kemi të drejtë ligjërisht për me fal borxhin e taksës komunale të mëhershme?

**Arianit Sadiku:** për DSHP, e di se ka qenë e planifikuar rruga për fshatin Kokaj, ku ka mbetur çështja e kanalizimit të atij projekti, se e di që disa banorë kohëve të fundit banorët janë të shqetësuar për shkak të të reshurave dhe vitin e kaluar kanë pas shumë probleme dhe pengesa për qarkullim?

Në fshatin Cërrnicë e di që një pjesë e fshatit ka probleme me rrjetin e ujërave të zeza, ku ka mbetur projekti dhe në cilën fazë është projekti ose projektimi i asaj zone në fshatin Cërrnicë?

**Besim Guda:** dua të paraqes një problem dhe një shqetësim qytetar dhe profesional.

Qytetar ngase e gjithë popullata ballafaqohet me probleme shëndetësore, por edhe profesional ngase i takoj një profesioni të tillë.

Unë e bëj këtë pyetje tërësisht profesionale dhe në interes të qytetarëve, por edhe të mantel bardhëve, organizimi i kujdestarive në mjekësinë primare në komunën e Gjilanit bëhet vetëm në një qendër.

Një qendër e lokalizuar afër spitalit të përgjithshëm të Gjilanit, ne nuk jemi të varfër sa mos t’i kemi së paku 3 qendra të ofrimit të shërbimeve në kujdestari.

Jo vetëm qytetari i Gjilanit, por secili qytetar, ne kemi nevojë për shërbime të shpejta, kualitative, të sigurta dhe të suksesshme.

Për me u përmbush këto shërbime në këtë formë të organizimit, nuk ka me mund me ndodh, unë po e barti edhe një përvojë tonën personale të mjekëve të spitalit të përgjithshëm të Gjilanit, të cilët takohen në kujdestari me referimet që vijnë nga të gjitha zonat mbetet shumë për të dëshiruar.

Unë po e barti këtë shqetësim të kolegëve që më kanë ngarkuar, që sot këtu para jush ta paraqes si shqetësim dhe unë mendoj se ne mundemi të bëjmë më mirë.

**Ardhmërie Musliu:** për DSHP pse komuna prej Viva Fresh Store, nuk merr qira në Dardani I afër postës së vogël, ku e ka shfrytëzuar me vite për parking?

Për DMSH, edhe pse pyetja është më shumë për DKA, a kanë pas mundësi bashkë më DKA, të vizitojnë shkollat dhe të shohin shkallën e rrezikshmërisë në shkolla, ku nxënësit vijojnë mësimin, se cilat shkolla paraqesin rrezik dhe pse shkollat ende nuk janë pajisur me aparate për fikjen e zjarrit?

**Blerim Haziri:** për DSHMS, për shkak që viti 2023 faktikisht prej muajit maj çdo lindje ka përfituar nga 100€ dhe fëmija i katërt 400€, ndërsa tani a do të vazhdojë edhe në vitin vijues që besoj se është shumë e nevojshme?

Për nënkryetaren, Kalaja e Pogragjës është një vend unik në komunën e Gjilanit dhe mendoj që nëse ka investime në këtë kala, atëherë i sjell edhe shumë përfitime kalasë.

A pritet të investohet në Kalanë e Pogragjës këto 2 vite së paku?

Për DKRS, sivjet shënohet 40 vjetori i rënies së Rexhep Malës e Nuhi Berishës ku nëpër dëgjime publike e kam ngrit edhe si çështje ku një shtëpi e Rexhep Malës dhe Nuhi Berishës duhet të dizajnohet edhe të bëhet muze që kjo shtëpi të quhet shtëpia e rezistencës për shkak që e pasqyron një ngjarje të madhe historike.

Si çështje që duhet me u ngrit për shkak që MKRS, në vitet e fundit ka investime në tërë Kosovën ka investime edhe në Komunën e Gjilanit, ku është ndërtuar xhamia e Mulla Idrizit, mirëpo këtu duhet me bashkëpunua ngushtë me MKRS, që të ngritët Kulla e Idriz Seferit në Zhegër, që mungon një kullë e tij, të ngritët Kulla e Agim Ramadanit që mungon në Zhegër dhe të njëjtën kohë të ngritët një muze që e pasqyron krejt luftën UÇK, të ngritët një muze te Kodra e Dëshmorëve, pra në bashkëpunim me MKRS.

**Erëstina Isufi:** për DKRS, për manifestimin e Flakës së Janarit, a është gjithçka gati për të filluar dhe a është finalizuar përmendorja e Kadri Zekës?

Për DSHP, kur pritet të finalizohet projekti i trotuarit në Uglar?

**Imran Haziri:** për DSHP, a ka planifikuar komuna e Gjilanit që në të ardhmen e afërt të marr përsipër mirëmbajtjen e objekteve kolektive, banesore, atyre të vjetra dhe këto të rejat që janë duke u ndërtuar së fundmi, e cila do ta ndihmonte komuna të inkasonte mjetet e konsiderueshme nga ky proces.

Kjo do të mund të funksionalizohej shumë lehtë nga DSHP, më konkretisht nga sektori për banim.

Për mbjelljen e drunjve dekorativ, pasi që nuk është kryetari pyetja është për DBP, ju përgëzoj për investimin në vendin e veçantë të qytetit tonë, ku unë propozoj që në fillim të vitit të ndahen fonde për rregullimin e sistemit të ujitjes në mënyrë që mbjellja që është bërë edhe mirëmbajtja të jetë më afatgjatë ?

A ka plan për revitalizimin e Kodrës së Dëshmorëve të tërësishëm që të shtojmë një kompleks me vlera për qytetin tonë?

Për DSHP, për sallën e sporteve a është menduar renovimi i tërësishëm i sallës së sporteve në mënyrë që të përmirësohen kushtet për klubet tona që ushtrojnë aktivitete aty?

Pse po tentohet të ndërrohet lokacioni i kampusit universitar nga kampi Montith?

Për DSHMS, dëshiroj të njoftojë që Qendra Handikos që nga muaji tetor, telefoni fiks i qendrës është jashtë funksionit d.m.th tetorit të vitit të kaluar, e që këta këtë numër e kanë shfrytëzuar për thirrje të fëmijëve me nevoja të veçanta dhe rastet e tjera të ngjashme?

Arsyeja e ndalesës së këtij numri nga DSHMS, nuk ka pasur vetëm se tani qendra nuk ka numër aktiv ?

Për DUPMM, gjatë llogaritjes së sipërfaqeve për leje ndërtimore a është duke u respektuar ligji i ndërtimit, udhëzimi administrativ për kushtet dhe lejet ndërtimore gjatë procesit të pajisjes me leje ndërtimore të palëve si dhe propozoj që në fillim të vitit të hartojmë një draft për propozim për rregullore për ndërtimin e objekteve të përkohshme draft rregullore të cilën e kemi anuluar në fillim të mandatit pasi që kemi kërkesa nga qytetarët e bizneset që të pajisen me këto leje ndërtimore.

Është edhe një kërkesë nga qytetarët është për rrugën në Livoç të Epërm rruga kryesore Pajazit Ahmeti e cila veç se tani po dihet se është e lidhur me pjesën e qytetit.

Është fjala më konkretisht për një rrugë lidhëse rruga Sherif Sherifi me gjatësi rreth 300 metra është ndër rrugët e pakta që ka mbet pa asfaltuar në këtë pjesë.

Kjo rrugë posedon gjithë infrastrukturën nëntokësore dhe po mungon vetëm asfaltimi, kur mendohet të përfundohet edhe kjo pjesë?

Për DKRS, propozoj që këtë fillim viti të ndahet buxhet për renovimin e hapësirës së Bibliotekës së Qytetit pasi që grupi Ansambli Gjilani si grupi edhe më i dalluar i muzikës popullore është shpallur tek më të mirët e vitit nga Komuna e Gjilanit janë duke e ushtruar veprimtarinë e tyre në një sallë të improvizuar e cila as për së afërmi nuk i plotëson kushtet elementare për punë.

**Krenare L. Kqiku:** për DSHP, është kërkesë e banorëve rruga konkretisht është Mark Gashi afër Sahat Kullës, kërkesën e kanë bërë banorët e asaj pjese edhe me shkrim, kështu që kërkojnë të trajtohet me prioritet kjo rrugë, meqë është në gjendje shumë të mjerueshme?

**Gresa Avdiu**: pse nuk po fillon renovimi i sallës sportive në shkollën fillore “Skënderbeu” në Përlepnicë?

Salla sportive e shkollës teknike nuk po rregullohet njëjtë edhe ajo e gjimnazit kur pritet të përfundojnë këto?

Në Gjilan janë disa parqe që për fat të keq mirëmbajtja e tyre është e mangët ?

Kur pritet të rregullojnë lodrat për fëmijë në parkun e lagjes Dardania ?

Kampusi i shkollave të mesme është pa ndriçim, jemi në muajt e dimrit dhe nxënësit mbajnë mësim edhe pasi të bëhet mbrëmja mungesa e ndriçimit përbën rrezik, shto këtu edhe parkun se kemi edhe më shumë qen endacak nëpër qytet.

Kur pritet të rregullohet ndriçimi aty?

Gjysmë vjetori i parë po përfundon për pak ditë, por disa nxënës e patën të pamundur edhe ta nisin atë ?

Çfarë i pret 25 nxënësit të cilët kanë mbetur pa u regjistruar në shkollën e mjekësisë, a do e mbani premtimin që keni thënë që do t’i sistemoni nëpër klasë në gjysmë vjetorin e dytë?

A pritet që në pranverë të përfundojnë punimet e stërzgjatura në rrugën Gjilan –Bujanovc, pas përfundimit të asaj rruge, qa do ta staciononi tregun mobil që e keni paraparë te bunari i Përlepnicës në mënyrë që të jetë i gatshëm për sezonin verore?

Për Gjilanin për këtë vit a janë paraparë rreth 6 milionë € investime, a mund të na tregoni se si janë të planifikuara ato?

A keni ndonjë vendim personal rreth marrëveshjes ndërkombëtare e cila pritet të bëhet në mes të Kosovës dhe Danimarkës për akomodimin e të burgosurve danez në burgun e Gjilanit. A e keni pyetur ministren e Drejtësisë rreth kësaj marrëveshje?

Në dëgjimin buxhetor të mbajtur në vitin e kaluar në Përlepnicë e kujtoj mirë se çfarë kërkesash kemi pasur si fshat, mbaj mend mirë se gjithashtu kemi kërkuar që të mos punohet trotuari në fshat për para se të punohet rrjeti kanalizimit dhe shtrati i lumit, duke qenë se duhet prapë të prishet që t’ju hapet rrugë punimeve. Pse po e punoni trotuarin vetëm sa për t’u parë se po punoni diçka?

Në Përlepnicë në lagje nuk ka fare ndriçim publik për disa javë e në krejt fshatin janë prishur diku 40 drita, kur do t’i rregulloni ato ?

A kanë filluar masa nga DBP për ta ulur rrezikun sadopak nga ta?

Fluks i madh i pacientëve është në QKMF në Gjilan në një anë e në anën tjetër njëra QMF është në renovim për javë të tëra, si pritet që ta lehtësoni punën e doktorëve në këtë QKMF, pasi që i keni ngarkuar me shërbime e gjithashtu duhet tua shkurtoni edhe pritjet për kontrolla pacientëve ?

A do ta hapni konkursin për mjek dhe infermierë dhe a ka hapësira të shtrimit për kontrolle në këtë QKMF ?

Si qëndron gjendja në institucionet publike komunale, sa paguajnë komuna për 1 metër dru këtë vit?

Për DKRS, pse ka pas kësaj radhe një ndarje për mirënjohje për më të mirët e vitit 2023, pajtohem plotësisht se duhet të ndahet mirënjohje për çdo sportist, çdo artist meritor dhe nga ajo listë nuk hiqen asnjë, por nuk ka pas asnjë mirënjohje ta zëmë shembull për sportin e basketbollit për sporte të tjera individuale të cilët janë edhe kampion në nivel shtetëror.

Pse nuk janë nderuar artistët dhe artistet e reja të cilat kanë sjellë çmime ndërkombëtare në Gjilan në përfaqësimin që kanë bërë?

Akademia e presidentit Rugova nën patronazhin e presidentes këtë vit a është pjesë e kalendarit të Flakës së Janarit?

Më vjen mirë që urdhrat e presidentes nuk po diskutohen vetëm po zbatohen.

**Shpresa K. Emini:** po ndalem te Flaka e Janarit meqenëse karakterizohet muaji janar pikërisht me këtë manifestim që konsiderohet njëri ndër më të mëdhenjtë në jetën kulturore shqiptare dhe që ka lënë gjurmë në historinë e kulturës jo vetëm në Kosovë por edhe më gjerë.

Është viti i dytë me radhë në kuadër të agjendës komunale Drejtorisë së Kulturës, nuk përfshihet Akademia Përkujtimore e presidentit Dr. Ibrahim Rugova.

Edhe këtë vit do të thotë sigurisht se ngrehim shqetësim edhe nuk e shohim veprim normal të organizuesit për të cilin nuk e dimë akoma se kush është bordi, kush është projekti i Flakës së Janarit, meqenëse është dashtë deri tash që kuvendi të informohet për hir të transparencës dhe për hir të planifikimit kulturor, sepse në të kaluarën ka qenë praktikë që në dhjetor të paraqitet projekti i Flakës së Janarit dhe opinionit publik të njoftohet më gjerësisht për këtë manifestim, por fatkeqësisht këtë vit nuk ka ndodh.

Është mirë me ditë pse ka ndodh për herë të dytë mos përfshirja e Akademisë së Flakës së Janarit në kuadër të agjendës së Drejtorisë së Kulturës.

Pavarësisht se tash është në agjendë dhe ka intervenua presidentja me shumë të drejtë dhe këtë vit në kuadër të Flakës së Janarit, do të mbahet akademia përkujtimore për presidentin.

Sinqerisht uroj që vitin e ardhshëm edhe viteve të tjera mos të paraqitet ky shqetësim dhe kjo pyetje.

Meqenëse me ironi po buzëqeshni nga pak por ju lus që ta trajtoni me seriozitet dhe mos i përsëritni gabimet, veçanërisht të personaliteteve të mëdha siç është vet Ibrahim Rugova.

**Riad Elezi:** për DSHP, e kam dorëzuar një kërkesë personalisht unë qe 2 muaj dhe s’kam marr përgjigje?

**Ali Arifi-DUPMM**

Vizita jonë në Turqi ka pas më shumë të bëjë për investimet kapitale në zonën ekonomike, qëllimi ka qenë në funksion të promovimit të investimeve kapitale në qytetet e Ankarasë, Stambollit, Bursës ku është pritur me interesim të jashtëzakonshëm dhe kanë shpreh interesim.

Meqenëse e dini që situata në Turqi sa i përket ekonomisë e kanë një industri të zhvilluar, mirëpo ata nuk mund t’i plasojnë prodhimet e veta në tregun evropian edhe në Amerikë dhe janë të interesuar që përmes neve me qenë se jemi të liruar prej taksave kërkojnë edhe kushte dhe interesim lidhur me këtë.

**Avdyl Aliu:** kur tha promovim i investimeve kapitale, a të pyetën drejtor për 9 muaj sa i ke realizuar investimet kapitale, ju tregove që vetëm për 9 muaj 9% i kemi realizuar?

**Kushtrim Kadriu**: e dimë që saktë është 30 minuta pyetje dhe përgjigje dhe këtu dalin jashtë aspektit kohor, por them të drejtën mendoj që është e logjikshme që të qëndrojmë gjithë ditën t’i shterim gjitha mundësitë për shkak se edhe po marrin paga të mira këshilltarët dhe një ditë ja vlen ta shpenzojmë përbrenda kuvendit në të mirë të qytetarëve.

**Ali Arifi-DUPMM**

Pyetjet duhet të bëhen, por të jenë të artikuluara mos të bëhen fjalime, por pyetje.

Sa i përket pyetjes së Imranit, a jemi duke i respektuar ligjet e ndërtimit, sipas dijenisë time dhe zyrtarëve, qind për qind janë duke u respektuar, këtë e dëshmon edhe fakti që nuk ka ankesa në këtë drejtim.

Sa ju përket lejeve të përkohshme, janë konstatuar të kundërligjshme dhe si të tilla asnjëherë nuk do të trajtohen ose nuk të jepet mundësia me bë një rregullore që i trajton lejet e përkohshme, kanë qenë të jashtëligjshme, e dëmtojnë planifikimin dhe nuk do të zbatohen asnjëherë deri sa të jetë kjo qeverisje.

**Mentor Mihovci-DSHP**

Gentrit për me u realizua studimi fizibilitetit për lagjen Arbëria unë besoj se nuk ka nevojë të bëhet studim i fizibilitetit për arsye se gjitha kërkesat të cilat janë të adresuara janë mjaft të arsyeshme dhe në kuadër të kërkesave që janë adresuar do të shqyrtohen të gjitha mundësitë buxhetore dhe mundësitë e kontratave qoftë edhe për rigjenerimin e parkut në rregullimin e trotuarit, rreth rrotullimit dhe sigurisht që do ta keni edhe një përgjigje me shkrim rreth të gjitha kërkesave pasi që këto kërkesa e kanë një kosto të lartë dhe duhet të planifikohen mjete buxhetore.

Bujar, rreth hapësirës për vendosjen e gomave apo zgjidhjes së problemit në komunën e Gjilanit qysh vitin e kaluar është nënshkruar siç e kam përmendur edhe në seancën e kaluar.

Është një marrëveshje memorandumi ndërmjet 12 komunave të regjionit të Anamoravës për studimin e gjendjes për vlerësimin e manexhimit të mbeturinave inerte, mikse, por edhe çështjen e gomave në komunën tonë dhe komunat përreth.

Deri më tani nuk e kemi të caktuar, por është duke u punuar në kuadër të planit të menaxhimit të integruar për mbeturinat në kuadër të nivelit regjional e gjithnjë në mbështetje të Gizit gjerman.

Muhadin, rreth ndërtimit të rrugëve në fshatin Zhegër aty rrugët janë duke u ndërtuar në kuadër të hartimit të projektit dhe kontraktimit të atyre punëve.

Një pjesë e rrugëve të cilat kanë mbetur do të rregullohen sa po të kemi rregullim të temperaturave në sezonin e pranverës, ndërsa sa i përket problemit për kanalizim dhe për zgjerimin e rrjetit, do të shqyrtohet edhe këtu mundësia qoftë ligjore, por edhe buxhetore për me zgjidh problemin deri në shkarkim edhe të pjesës së lumit.

Sa i përket kërkesës për ndërtimin e rrugëve të Karadakut, Shyqeri Tahiri, Shaban Duraku edhe këto do të mbesin si kërkesë në parim, por ju e dini që gjithë ndërtimi i infrastrukturësdo kosto dhe duhet të harmonizohet në raport me kapacitete buxhetore, por edhe me planet të cilat i harton drejtoria.

Mimozë, rreth rrugës Esat Mareci është në planin e punës, është projekti dhe pritet të zhvillohen procedurat dhe shpresojmë që brenda këtij viti të ndërtohet edhe kjo rrugë ku në kuadër të kësaj rruge janë edhe disa rrugë tjera.

Rruga mbrapa San Siros edhe aty është e planifikuar fillimisht shtrirja e rrjetit të ujësjellësit për këtë vit kemi nda një buxhet me vlerë të konsiderueshme për rrjetin e ujësjellësit.

Faton, për rregullimin e trotuarit në rrugën Gjilan- Preshevë, për këtë pjesë do të flasim me ministrinë për shkak se është një rrugë regjionale edhe mund ta ngrisim si kërkesë, se nuk mund t’ju premtoj asgjë.

Sa i përket parkut të lagjes Arbëria, në kuadër të ndërmarrjes Tregu, ku jemi gjithnjë duke e ndërtuar edhe kapacitetet njerëzore, por edhe mekanizmin dhe pajisjet shtesë, do të shtojmë dhe do të rrisim së bashku me ndërmarrjen edhe nivelin e mirëmbajtjes.

Sa i përket rregullimit të kanalizimit prej pompës Veda deri te rreth rrotullimi gjithashtu në planin e prokurimit e kemi të hartuar dhe i kemi të ndara mjetet financiare për ndërtimin e rrjetit të kanalizimit atmosferik prej shkollës fillore Abaz Ajeti deri te lumin Mirusha, për shkak se kemi vlerësuar se kemi mjaft ujëra sipërfaqësore dhe është mjaft e rëndë kur kemi të reshura atmosferike për gjithë qytetarët të cilët kalojnë në atë rrugë.

Ardhmërie, pjesën e ish parkut komuna nuk ka marr mjete ose shfrytëzim të qirasë nga ajo pjesë për shkak se nga ish kryetari i komunës në pjesën kur është shpall ankandi publik për parkun Viva të cilit i ka skaduar në vitin 2021 nga ish kryetari i komunës ka shpall interes të kampusit të shkollave dhe gjë që nuk ka qenë e kontraktume, sepse ajo pjesë e parkut është shpall si interes i kampusit të shkollave.

**Ardhmërie Musliu:** po çka keni ndërmarr ju drejtor pasi komuna prej 3 vitesh nuk paska marr pagesë?

**Mentor Mihovci:** ne hapin që e kemi ndërmarr pas kësaj që kemi vlerësuar për këtë pjesë duhet t’i kthehet kampusit të shkollave, e kemi pa shumë të nevojshme me hartu një projekt që veç se është në përfundim.

Sa i përket sallës së sporteve unë e di që projekti është i hartuar dhe pritet të fillojë renovimi i sallës komplet dhe besoj që gjatë këtij viti do të shpallen dhe procedurat.

Sa i përket rrugës Pajazit Ahmeti dhe Sherif Sherifi në gjatësi prej 300.000 metrave, do të shqyrtohen mundësitë e përgjithshme që i kemi qoftë financiare por edhe në kuadër të kontratave për mirëmbajtjen e rrugëve.

Krenare, kërkesën për rrugën Mark Gashi edhe kjo do të shqyrtohet si kërkesë me mjaft seriozitet dhe besoj se brenda vitit mund ta rregullojmë këtë problem.

Gresa, për rregullimin e lojërave në parkun Dardania I, gjatë sezonës së verës ne planifikojmë që edhe në parkun Dardania I për gjitha lodrat do të bëjmë një rregullim.

Në kuadër të mirëmbajtjes për ndriçimin publik nëpër qytet, sigurisht se është kërkesë e drejtoreshës së DKA që përreth gjitha shkollave të mesme në qytet të rirregullohet ndriçimi publik dhe nëpër gjitha zonat e shkollave të mesme.

Sa i përket përfundimit të trotuari në Gjilan deri te përfundimi i bunarit të Përlepnicës, ky projekt ka mbet pa përfunduar shkaku se pas probleme të ujësjellësit dhe besoj se ka mesi ose fillimi i verës do të përfundon ky projekt.

Trotuari në fshatin Përlepnicë, është e vërtetë që pse trotuari të bëhet para se të rregullohet shtrati, por ju e dini dhe të gjithë e dimë që rregullimi i shtratit e ka një kosto mjaft të madhedhe ky rregullim i trotuarit dhe kjo përcjellje për rregullimin e trotuarit është kërkesë e banorëve të asaj pjese dhe ne e kemi si prioritet.

Ndriçimi në kuadër të kontratës për mirëmbajtjen e ndriçimit nëpër fshatra sigurisht që kjo kërkesë do të adresohet te menaxherët dhe në ditët në vijim do të bëhet edhe ndërrimi i atyre poçeve të cilët janë të prishura.

Riad, sa i përket kërkesës në zyrën time nuk vinë kërkesat, por do të interesohem dhe do ta kesh një përgjigje.

**Bujar Nevzati:** e kam një nën pyetje për drejtorin e DSHP.

Drejtor, me u përgjigj po përgjigjesh mirë të kam vërejt prej fillimit që je duke bërë përgjigje të mira, por punë konkrete sipas meje nuk dua me të lëndua se nuk e kam natyrën e lëndimit por po të pyes për goma .

Trego konkret se çka ke bërë tash e 2 vite ku me i dërgua ato goma shoqata e gomisterëve d.m.th dikush duhet me i krye këto punë dhe me marr përgjegjësinë.

**Latif Maliqi:** për drejtoreshën e Inspeksionit, në bazë të kësaj që e keni lëshuar këtë përgjigje për kanalizim dhe që keni qenë në terren, a mendoni se do të merrni përgjegjësi në qoftë se ndodh diçka me nxënës në atë çezme që e përmenda unë?

**Muhadin Haziri:** unë po kërkoj për këto kërkesa, po pajtohem edhe në lidhje me buxhetin që është një buxhet i kufizuar.

A ka mundësi te paku në rrugën Karadaku të zbrazen së paku 2 kamionë me zhavorr së paku deri në pranverë për ata fëmijë që çdo ditë shkojnë në shkollën Agim Ramadani në Zhegër dhe është 1 km e gjatë, së paku ta sanon atë farë gjendje të vështirë që po kalojnë nëpër ato puse dhe nëpër baltë?

**Mentor Mihovci:** për shkak të fushë veprimtarisë së shërbimeve publike, infrastrukturës dhe për shkak të kërkesave duhet të jemi të sinqertë me kërkesa të qytetarëve dhe kërkesa të juaja se ju i përfaqësoni qytetarët.

Sado që kemi rritur buxhetin për investime kapitale për kontratat e shërbimeve është e pamundur në disa procedura.

Latif, në pyetjen tuaj do ta dërgoj përgjigjen me shkrim sepse tani nuk mund të jap përgjigje.

**Avdyl Aliu:** nuk dëgjohet incizimi.

**Mentor Mihovci:** listën është mirë me kërkua te Zyra e Prokurimit, prokurimi i ka gjithë operatorët dhe kontratat.

**Kushtrim Zeqiri:** Gentrit, subvencionet në DKRS, një takim që e kam pas me auditorin kombëtar këtu në Gjilan, na kanë rekomanduar që mos me dhanë më mjete përmes kuvendit komunal subvencione për klubet që i kemi dhënë deri tash, por vetëm me thirrje të veçantë publike.

Por ju si kryesues i komitetit me anëtarët e tjerë do ta bëjmë një ndarje të tillë sa i përket klubeve që kanë suksese ose në super ligë.

I përmendët edhe kriteret në thirrje publike në thirrjet publike paraprake ka pas diversitet kështu në kritere, por nuk ka shumë OJQ të regjistruara në komunën e Gjilanit, që janë nga komunitetet e ndryshme.

Pra duhet me punu më shumë në këtë aspekt që me hap OJQ dhe komunitetet e tjera që me mund me përfitua nga thirrjet tona publike.

Për palestrën në Zhegër, është një projekt që ka mbet puna dhe operatori është i papërgjegjshëm ku jemi duke pritur të bëhet.

Është projekt nga Ministria e Kulturës edhe ata janë duke ju bërë presion që të kryhet sa më shpejt.

Bujar, ne kemi publikuar agjendën për Flakën e Janarit për këtë vit, ja vlen me cek që për herë të dytë mjetet komplet për organizatat përfituese që organizojnë shtyllat e manifestimit janë alokuar para vitit të ri.

Manifestimi fillon me 11 janar dhe përfundon me 31 janar.

Blerim, nesër është një ekspozitë që është në kuadër të agjendës së Flakës së Janarit te shtëpia muze e Rexhep Malës ku do të jetë i pranishëm edhe kryeministri, por edhe ministri i kulturës që ka premtuar se do ta shpalos një ide se çfarë do të ndodh me atë shtëpi dhe sigurisht se do të trajtohet si e veçantë.

Po ashtu edhe Kulla e Agim Ramadanit janë në bisedime edhe familja por edhe ne si institucione komunale që me trajtu këtë çështje për këtë vit.

Erestina, ne po besojmë se është gati shtatorja dhe me datë 17 janar do ta përurojmë shtatoren e Kadri Zekës.

Imran, salla e sporteve në vitin e kaluar ne veç e kemi tenderu hartimin e projektit i cili ka përfundu projekti dhe këtë vit do ta tenderojmë për me realizua ku edhe buxheti është rritë me 1.7 milionë për renovimin e palestrës së sporteve që do të filloj këtë vit.

Po ashtu ke kërkuar që të ndahet buxhet për renovimin e sallës ku ushtron ansambli këngëve dhe valleve Gjilani, ne këtë vit do ta shpallim në prokurim një tender për hartimin e renovimit të teatrit ky renovim do të jetë më i madhi që nga paslufta që do i ndodh teatrit dhe me atë punë do të renovohet edhe ajo sallë ku ushtron ansambli Gjilani.

Gresa, ka kritikuar te selektimi për më të mirët e vitit në fillim kur është bërë thirrja në bashkëpunim me Unionin e Sportit, sidomos te sporti ata i kanë caktuar vet se çfarë çmime do të japin.

Unioni i sportit është një grup joformal, por që është në kuadër të DKRS dhe ata vet i kanë caktuar saktë për secilin sport nga sa çmime janë dhënë.

Për artistet e reja në fushën e muzikës ka pas ankesa, por në muzikë i kemi dhënë 3 çmime, në art pamor e kemi dhënë 1 çmim, nëse do t’i kishim shtu muzikës disa çmime tjera nuk do të ishte shumë e balancuar.

Akademia e Rugovës është në kuadër të Flakës së Janarit, ku sot e kemi publikuar edhe agjendën që është nën patronatin e presidentes Vjosa Osmani.

**Blerim Haziri:** drejtor, një replikë të vogël, 3 çështje ishin, 1 ishte oda për Idriz Seferin, oda për Agim Ramadanin edhe ngritja e një muzeu te Kodra e Dëshmorëve për vlerat e UÇK –së?

**Kushtrim Zeqiri-DKRS**

Unë kam dëgjuar se do të bëhet një masterplan për te Kodra e Dëshmorëve, por nuk e di a do të ketë kullë te Kodra e Dëshmorëve, për oda nuk kam përgjigje.

**Shpresa K. Emini:** ne e kemi kuptuar sot në mëngjes që akademia për presidentin Ibrahim Rugova do të mbahet nën patronatin e presidentes, në kuadër të flakës, por pse nuk ka qenë në agjendën komunale ky organizim?

**Kushtrim Zeqiri-DKRS**

E kemi prit një konfirmim final se jemi marr me çështje qysh më herët dhe na është konfirmuar mbrëmë vonë pastaj e kemi publikuar sot.

**Bejtullah Osmani-DMSH**

Gentrit, rreth hapësirës së zjarrfikësve është e vërtetë që vitin e kaluar kemi marr një automjet me shkallë hidraulike edhe ai është i sistemuar edhe ruhet sipas kritereve dhe standardeve që kërkon pajisjet specifike të zjarrfikësve.

Gjatë këtij mandati, ne kemi planifikuar që t’i ndërtojmë edhe 2 nënstacione të zjarrfikëses 1 në Zhegër dhe 1 në rrugën Gjilan te bunari Përlepnicës, në mënyrë që të mbulohet komplet territori i Gjilanit me njësitë e zjarrfikëses.

Sa i përket obligimeve dhe gjendjes së zjarrfikësve mund t’ju them që ato çka janë obligime të komunës ne i kemi kryer edhe besoj se jemi shembull në nivel të Kosovës.

Asnjë komunë nuk i ka kryer obligimet sikurse i ka kryer komuna e jonë, duke u bazuar në koeficientin e ri edhe në pozitat e zjarrfikësve.

Janë kryer gjitha pagesat për vitin 2022, 2023 fjala është për rrezikshmëri edhe për orët shtesë që i realizojnë njësia profesionale e zjarrfikësve dhe e shpëtimit, ndërsa sa i përket objektit ose aktivitetit të prokurimit zgjerimi i aneksit të garazheve dhe zyrave për qendrën operative emergjente rajonale vitin e kaluar kemi shpallur aktivitetin e prokurimit, 2 operator kanë ofertuar nga zyra e prokurimit janë vlerësuar si të papërgjegjshme.

E kemi rishpall përsëri këtë aktivitet njëri nga operatorët ka bërë ankesë në OSHP dhe OSHP i ka dhënë të drejtë njësisë kërkuese pra komunës apo DMSH dhe Zyrës së Prokurimit dhe presim që të vazhdojmë me hapa sipas procedurave të prokurimit.

Ardhmërie, rreth aparateve të zjarrfikësve nëpër shkolla dhe shkallës së rrezikshmërisë, ne si drejtori realisht bëjmë inspektime të rregullta të gjitha objekteve sidomos atyre me rrezikshmëri të lartë, kur është fjala për te shkollat ne disa prej tyre inspektori i fatkeqësive natyrore, fatkeqësive tjera bën raporte dhe vlerëson se shumica e shkollave nuk kanë elaborate të evakuimit gjithashtu nuk kanë ateste të rrymës dhe rrufepritës.

Imran, e ceki rreth kompleksit të varrezave të dëshmorëve po flas këtu edhe në cilësinë e nënkryetares, veteranëve të luftës në Gjilan, ju them se jemi në kontakt edhe me kryetarin dhe së fundmi e kemi arritur me gjete edhe projektin komplet të kompleksit të varrezave edhe punimet do të vazhdojnë në kuadër të këtij kompleksi janë të parapara edhe 2 dhoma ato që i ceki prof., Blerim ku do të vendosen komplet eksponatet e UÇK-së

**Doruntinë Hasani-DSHMS**

Bujar, vendimi për anulim ka qenë publik dhe arsyet e anulimit kanë qenë lëshime teknike dhe ankesat e kandidatëve lidhur me mbarëvajtjen e testit me shkrim tani më konkursi në fjalë është rishpallur brenda afatit ligjor dhe është në proces.

Dr. Besim Guda, sa i përket organizimit të kujdestarive me kërkesën që kujdestaritë të organizohen edhe në së paku 3 qendra aktualisht për shkak të hapësirës së punës e cila ekziston në QKMF aty është më e përshtatshme që të funksionohet edhe me kujdestari për dallim nga qendrat e tjera si dhe gjithashtu kemi edhe problematikën që ka të bëjë me mungesën e kapaciteteve njerëzore sidoqoftë ne jemi në proces të renovimit dhe të planifikimit për renovim të qendrave për ofrimin e shërbimeve shëndetësore dhe patjetër mbesim të përkushtuar që të pranojmë propozime si nga përfaqësuesit e pozitës po ashtu edhe të opozitës në mënyrë që t’i trajtojmë të njëjtat me seriozitet sidomos ato që vinë nga profesionistët shëndetësor dhe të përmirësojnë proceset në vazhdimësi.

Blerim, ne tani më kemi dërguar si propozim për pikë të rendit të ditës për planin e punës së kuvendit për vitin 2024 dhe vazhdimin e përkrahjes së lehonave, por gjithashtu jemi në fazën e planifikimit edhe të gjetjes së formave të reja të përkrahjes së lehonave të formave të tjera më inovative të cilat mund t’i diskutojmë gjatë javëve në vijim.

Imran, lidhur me ndërprerjen e pagesës së telefonit fiks të shoqatës Handikos ndërprerja është para disa muajve sipas informacioneve që kam nga stafi përgjegjës në DSHMS dhe kjo është bërë për shkak se vendimi për përkrahje financiare ka qenë për 1 vit dhe afati i vendimit ka skaduar, prandaj edhe është ndërprerë përkrahja.

Ndërkaq kam mbajtur një takim mjaft produktiv me drejtorin e qendrës së Handikosit që i ka pas kërkesat e tij dhe planifikimet lidhur me projektet që kanë në vijim.

Një ndër kërkesat nuk ka qenë çështja e telefonit patjetër do të vazhdojmë bashkëpunimin me projekte shumë me rëndësi në kuadër të funksionit dhe shërbimeve që ofron kjo qendër.

Gresa, lidhur me konkursin për mjekë dhe infermierë si dhe shtimin e dhomave të kontrollit pra kjo ka të bëjë edhe me çështjen e konkursit aktual i cili tani më është i hapur por gjithashtu kemi arritur një marrëveshje të bashkë financimit me shumë prej 375.000 €, përafërsisht që nënkupton se do të kemi mundësinë të angazhojmë staf shtesë të personelit shëndetësor të cilin do të mund ta shpërndajmë në qendra të ndryshme të shërbimit të ofrimit shëndetësor si dhe tani jemi në fazën e implementimit dhe të renovimit të qendrave në mënyrë që edhe dhomat e kontrollit të shtohen, por edhe cilësia e shërbimeve të rritet.

**Entela Hyseni-DI**

Afërdita Balaj, inspektorët kanë dal në vendin e ngjarjes dhe kanë inspektuar duke marr masa bazuar në legjislacionin në fuqi dhe do ta kenë shqyrtuar dhe do të shqyrtojnë të gjitha ankesat që vinë nga qytetarët, por ata janë të cilët i marrin vendimet përfundimtare, pa ndërhyrjen time personale që nuk ka ndodhur dhe nuk do të ndodh asnjëherë.

Avdyl Aliu, gjitha rastet janë duke u shqyrtuar nga inspektorët dhe janë në proces të cilat janë dhe do të ekzekutohen deri në aktin final.

Zhegra Trans, kemi pasur ankesa nga dy operatorët nga Zhegra Trans dhe Dritoni Trans, këta dy operator janë inspektuar shumë herë nga inspektorët edhe jashtë orarit të punës me autorizim nga unë ku janë ndëshkuar me gjoba bazuar në ligjin në fuqi si dhe janë dërguar për gjykatë dhe është bërë rekomandimi nga inspektorët për marrjen e vijave të cilat këta operator nuk i respektojnë.

**Afërdita B. Ajdini:** drejtoreshë, unë e kuptoj që ti po thua nuk ndërhyj, por është dashtë të ndërhyni në këtë rast dhe me ardhur edhe ti vet me pa ngjarjen.

Inspektorët e tu nuk janë duke e kryer punën mirë qysh po thua ti, po ta kishin kryer punën së paku kishin bërë një vërejtje.

Nuk ka asgjë të keqe që të vini bashkë me mua aty dhe me shiku lagjen çfarë mjerimi është, se ne asnjëherë nuk mundemi ti hapim dritaret.

**Avdyl Aliu:** drejtoreshë, pak jam i kënaqur me përgjigjen pyetja ishte shumë decidive ishte sa vendime për rrënim i keni nxjerr gjatë vitit 2023 edhe sa i keni realizuar.

Ato që nuk i keni realizuar, pse nuk i keni realizuar?

**Muhadin Haziri:** drejtoreshë, çështja është e gjatë mes dy operatorëve ku ata funksionojnë si rezultat i rregullores së rendit të udhëtimit.

Është thënë disa herë se do të kenë pasoja në ndëshkim, por kjo lëndë pse me u paraqit në gjykatë kur nuk është ndonjë problem aq i madh.

Kisha kërkuar që të merret seriozisht kjo çështje, të filloj të zbatohet së fundi edhe ndëshkimet të jenë për cilin do operator, që nuk i përmbahet rregullores.

**Leonora M. Bunjaku:** çështjen e hapjes së paraleleve në shkollën e mjekësisë për cilën gjë ne me vite të tëra e kemi kundërshtuar dhe këtë vit ka filluar.

Do të thotë mos hapja e paraleleve jashtë afatit ligjor ka ndodh, konkursi ka qenë, nxënësit nuk janë pranuar 60 jo 25 dhe në ndërkohë disa janë regjistruar, disa kanë mbetur të paregjistruar si pasojë e prindërve ose dikujt tjetër, po përderisa ju vini me informata që dikush është pranuar me lidhje, dikush pa lidhje, unë ato informata nuk i kam dhe po besoj në ndërkohë drejtoresha e DKA, do t’ju njoftoj me shkrim më saktë nëse ka pas gjëra të tilla ose jo.

Por një gjë dua t’ju bëj me dije që shkolla e mjekësisë në komunën e Gjilanit, duke e pasur parasysh që është shkollë regjionale, nuk ka kushte për shtimin e paraleleve të reja në ndërkohë ku e kemi të planifikuar për hapjen e shkollës së re të mjekësisë dhe shumë shpejt po besoj do të fillojë edhe kërkesa edhe ndërtimi i asaj shkolle, ndoshta në të ardhmen ne mundemi të planifikojmë edhe hapje të paraleleve, por për momentin ne nuk kemi bërë as përjashtim, por kemi filluar ndryshime.

Ndryshimi është i mirëseardhur për të gjithë qytetarët duke filluar nga nxënësit, prindërit, mësimdhënësit, sepse kushte nuk ka pas për me shtua paralele.

Ata fëmijë me shkrim do t’i merrni saktë nga DKA, sepse konform përgjegjësive që i kemi edhe ne si ekzekutiv, po ashtu edhe ju si legjislativ duhet të jemi të përgjegjshëm se çfarë lajmesh sjellim dhe çfarë informatash japim.

**Afërdita B. Ajdini:** e nderuar, nuk kërkova me u hap paralele asnjëherë, unë kam kërkuar me u sistemua ata fëmijë, nëse i keni sistemuar prej të premtes së kaluar qysh keni me i notuar, mua më intereson kjo çështje dhe do ta përcjelli deri në fund?

**Avdyl Aliu:** përgjigjja që drejtoresha është në Prishtinë në ministri ka shumë kohë që ajo nuk vjen këtu.

A gjithmonë është në ministri sepse kjo nuk është hera e parë dhe gjithmonë thoni së do ta merrni përgjigjen, gjë që kurrë s’kemi marr përgjigje.

Besoj se edhe drejtori i DZHE, ka përgjigje për pyetjen që e kam bërë?

**Teuta Suliqi:** edhe në komitetin e Arsimit disa herë e kemi ngrit si çështje për nxënësit e paregjistruar që kanë qenë 60, por drejtoresha asnjëherë nuk e ka marr parasysh.

Nuk ka qenë nevoja për me hap paralele, por me udhëzimin administrativ nuk e di a e ka lexuar drejtoresha të sistemohen, se me udhëzim kanë qenë 23 nxënës, a ju lejohet deri në 32 nxënës sepse nuk ka pas nevojë të bëhet gjithë kjo rrëmujë për shkak të nxënësve që të mos sistemohen.

Ja kam dorëzuar kërkesat me nënshkrimet e prindërve drejtoreshës por ajo më shumë nuk vjen në komitet të Arsimit.

**Leonora M. Bunjaku:** përgjigjet do t’i merrni me shkrim nga drejtoresha e DKA.

**Enver Shabani-DZHE**

Për Avdylin, se sa janë tërhequr dhe arsyen do të mundohem t’ju jap përgjigjen, janë tërhequr 4 aplikantë arsyen na kanë bërë me shkrim për arsye personale.

Vlera e këtyre që janë tërhequr është diku 7443€.

Këto mjete kanë kaluar e grave ndërmarrëse që janë përfituese 3 gra ndërmarrëse dhe procesi është në fazën e implementimit dhe deri në fund të muajit janar kryhet dhe mbetet faza e monitorimit e këtij projekti.

Emrat i kemi ku janë 4 përfitues 4 janë tërhequr Ardita Shkodra, Enis Shkodra, Vlora Mehmeti dhe Shemsije Kërqeli.

Përfituesit janë: Nerimane Morina, Milaim Bajrami dhe Mevlide Rexhepi.

**Bajram Isufi-DBP**

Po filloj me këshilltarët Bujarin dhe Gresën, ku pyetja e tyre ndërlidhet për qentë endacak.

Është viti i dytë që jemi duke e bërë trajtimin e qenve endacak, projekti ka qenë 50.000€ vlerë dhe këtë vit është një projekt 1 vjeçar dhe i kemi trajtuar 266 qenë.

Në vitin 2024 i kemi 400, e disa qenë endacak që trajtohen është vaksinimi, sterilizimi dhe kastrimi.

Jemi duke shpresuar në udhëzimin administrativ i cili na ka ardhur para disa muajve që të ndërtohet një strehimore për komunën e Gjilanit e në veçanti edhe regjionin, por çka është me rëndësi kemi edhe investitorët të cilët dëshirojnë të hynë në këto projekte për investime në strehimoret që do të jenë në komunën e Gjilanit.

Latif, në lidhje me rrugët fushore e kemi pas projektin për vitin 2023, por është projekt kornizë i cili është ende në OSHP d.m.th ka qenë problemi i operatorëve të cilët janë ankuar dhe po presim që këtë vit të kaloj dhe është në interes të fermerëve që t’i rregullojmë rrugët fushore dhe të kenë lehtësira ata në punët e tyre të përditshme.

Imran, çështja e druve dekorativ është shumë e vërtetë të cilët i kemi destinuar në Kodrën e Dëshmorëve, ku sa i kam informacionet 2 a 3 herë ka pas mbjellje të drunjve, por kanë dështuar por shpresoj që ajo zonë do të trajtohet dhe të mirëmbahet më mirë, sepse aty prehen dëshmorët dhe heronjtë e kombit.

Besnik, te çështja e rregullores është e vërtetë se duhet me ndryshu për shkak se kanë nevojë fermerët, mos të penalizohen sepse shuma maksimale është me rregulloren e vjetër 2500 € dhe ka punëtorë të dalluar qe bëjnë edhe nga 3 projekte brenda vitit.

Siç e dini drejtoria e ka sektorin e pylltarisë dhe angazhimet të cilat i ka pas sektori i pylltarisë 2 vitet e fundit jemi një ndër sektorët më të mirë në nivel të Republikës së Kosovës, ku këtë vit janë konfiskuar 100 metër dru dhe ato dru ka qenë vazhdimësi edhe më e hershme që ju kanë nda familjeve në nevojë.

* 1. **Plani Lokal i Veprimit për Barazi Gjinore 2024/2026**

***Me 27 vota për, miratohet Plani Lokal i Veprimit për Barazi Gjinore 2024/2026.***

* 1. **Plani i punës i Ekipit për të Drejtat e Fëmijëve 2024/2026**

***Me 21 vota për, 1 kundër, miratohet Plani i punës i Ekipit për të Drejtat e Fëmijëve 2024/2026.***

* 1. **Propozim Vendimi për miratimin e Planit të punës të KK Gjilan për vitin 2024**

**Gentrit Murseli:** meqenëse kam qenë edhe pjesë e ekipit të punës, ne kemi pas mundësi që t’i bëjmë propozimet aty.

Meqenëse unë kam edhe kërkesa të tjera të cilat duhet me i diskutu, sepse më duhet përkrahja edhe nga anëtarët e subjekteve të tjera politike që kanë përfaqësim politik në kuvend.

Dëshiroj me i bë publike kërkesat të cilat unë i kam për rregulloren e punës për vitin 2024.

Para 5 viteve si anëtar i kuvendit në atë periudhë kohore pata kërkuar që pika Pyetje dhe Përgjigje të futet brenda rendit te ditës në mënyrë që anëtarët e kuvendit me pas mundësinë dhe hapësirën e nevojshme që të gjitha kërkesat që i kanë me i shty përpara në kuvend.

Unë konsideroj që ka ardhur koha që të bëhet një kërkesë për ndryshimin e rregullores së punës së kuvendit, e cila është e miratuar në prill të vitet 2013, përkatësisht plotësim ndryshimi i nenit 19.

Unë konsideroj që ne si anëtarë të kuvendit, nuk duhet ta kemi kohën e përgjithshme të kufizuar për pyetje dhe përgjigje siç është tani 30 minuta, mirëpo ne duhet individualisht për secilën ta caktojmë periudhën kohore se sa minutazhë duhet të ketë si individ, a ka të drejtë replike apo nuk ka të drejtë, këtë duhet ta vendosim nëpërmjet dëgjimeve publike edhe njëkohësisht në seancën ku përcaktohet kjo.

Në planin e punës për vitin 2024, kërkoj që të futet edhe plotësim ndryshimi i rregullores së punës së kuvendit.

E dyta kërkoj që në këtë kalendar të futet edhe ndryshimi i statutit të komunës së Gjilanit përkatësisht neni 49 ku bëhet fjalë vetëm në këtë pikë pra zgjedhja e kryesuesit të kuvendit të komunës.

Për ndryshimin e statutit të komunës nevojiten 2/3 e votave nga anëtarët e kuvendit dhe arsyeja pse unë kërkoj që ndryshohet statuti në këtë pikë, është se unë konsideroj që statuti i komunës së Gjilanit bie ndesh me ligjin për vetëqeverisje lokale, sepse askund nuk ceket se sa kandidat duhet të ketë një kuvend i komunës për ta zgjedhur kryesuesin.

E treta rregullorja për ndarjen e subvencioneve e vitit 2016, që është veç një pjesë e planit të punës të diskutohet ndërmjet drejtorisë për bujqësi dhe DKRS dhe njëkohësisht drejtorisë së ardhshme sepse nga rregullorja e vitit 2016 duhet ta kemi parasysh që ka kapituj të veçantë dhe ne e kemi edhe një kërkesë nga DBP, që të bëjë edhe ndryshimin e rregullores për subvencione në bujqësi.

**Ismajl Kurteshi:** kolegu foli për dy çështje, ai propozoj plotësim ndryshim të tri rregulloreve dhe pastaj propozoj çështje konkrete brenda rregullores unë mendoj se duhet të diskutojmë rreth futjes në plan dhe të pesë rregulloreve, por jo edhe të diskutojmë rreth rregulloreve sepse janë dy çështje të ndryshme.

Meqë kam qenë anëtar i këtij grupi të punës kemi disa rregullore për plotësim ndryshim dhe nuk e di a do të kemi kapacitete me u bë gjitha këto ndryshime të cilat po kërkohen.

**Shpresa K. Emini:** në radhë të parë shprehi vlerësim për punën e komisionit lidhur me hartimin e punës së kuvendit por kam një kërkesë lidhur me mekanizmin komunal të dhunës në familje.

Komuna e Gjilanit e ka një mekanizëm të themeluar që parandalon dhunën në familje dhe që e trajton këtë dukuri në të cilën janë të inkuadruara institucionet e ndryshme dhe organizata joqeveritare të ndryshme që merren direkt me këtë çështje me këtë problematikë.

Më herët ky mekanizëm kanë raportuar informuar kuvendin komunal për aktivitetin që e ka bërë ndërsa 2 vitet e fundit nuk kemi një informatë të tillë dhe kërkoj që në muajin mars të futet në plan të punës një raport ose një informatë e mekanizmit komunal kundër dhunës në familje.

**Gresa Avdiu:** edhe unë kam qenë pjesë e komisionit për hartimin e planit të punës së kuvendit edhe me propozimin tim shfrytëzoj rastin edhe para anëtarëve të kuvendit të cilët nuk kanë qenë në komision, të tregoj se kam paraqit që në seancën e qershorit të hyn në rend dite ndryshimi i rregullores për punën dhe orarin e gastronomisë kjo për faktin se gjatë sezonës verore kur mërgimtarët janë këtu orari i gastronomisë me qenë më i zgjatur.

Sa i përket rregullores për bursa dhe për subvencione mendoj se me urgjencë duhet të trajtohen dhe të ndryshohen këto rregullore, kurse sa i përket rregullores për subvencionin në bujqësi e kam një pyetje për drejtorin?

Dy herë e kemi ndryshuar rregulloren për subvencione, a bëhet fjalë për rregullore të njëjtë a kemi prapë ri ndryshime në atë rregullore?

**Bajram Isufi- DBP**

Gresa, në këtë vit kemi menduar dhe e kemi vërejtur se po penalizohen shumë fermerë për shkak shumës së vogël dhe një ndër faktorët kryesor, është që një fermer ka mundësi vetëm 1 herë me pas një subvencion.

Mandej e kemi vërejt anomali të tjera p.sh janë jo anomali ta quaj por thuhet se në komisione duhet me qenë edhe nga organizatat joqeveritare ose nga shoqatat e fermerëve.

Për fat të keq shoqatat e fermerëve unë kam bërë përpjekje, nuk ekziston asnjë përveç se shoqata e gjuetarëve kemi pas dëshirë që ta kemi një unifikim bashkë me zyrtarët e drejtorisë dhe me juve që të del një rregullore e mirë për fermerët dhe mos të kenë probleme për një kohë më afatgjatë.

**Besnik Shala:** duke u bazuar te plani i punës unë po i shoh dhe unë e kam pas propozimin për orarin e punës, ku është futur në muajin qershor, ku unë mendoj se është shumë vonë, kur ka mundësi me u diskutu më herët.

Një pyetje deshta për anëtarët e komisionit te muaji shkurt p.sh pika e 3 propozim rekrutues për drejtor dhe zëvendës drejtor, çka është kjo pikë?

**Kushtrim Kadriu:** po flas në emër të komisionit, ne i kemi marr propozimet nga drejtoritë fillimisht dhe këtu ka ardhur propozimi nga drejtoresha e DKA ka ardhur vetëm si material bazik jo me ndonjë përmbajtje.

Ka kërkuar që në muajin shkurt e kemi edhe tabelarin që të gjitha drejtoritë e kanë dërguar me tabelar për 11 muaj për seanca, temat të cilat kanë me i diskutu.

**Doruntinë Hasani-DSHMS**

Propozimet në emër të DSHMS për pikat që planifikojmë dhe propozojmë të vendosën në rend të ditës janë:

Propozim vendimi për subvencionimin e punësimit të personave me aftësi të kufizuara;

Propozimi për ndryshimin e rregullores për shfrytëzimin dhe menaxhimin e objektit komunal për shoqatat për personat me aftësi të kufizuara;

Propozim vendimi për mbështetje financiare për familjet strehuese;

Propozim vendimi për mbështetjen financiare për shtesat e lehonave;

Propozim vendimi për lirimin nga pagesa e shërbimeve shëndetësore për viktimat e dhunës seksuale gjatë luftës në Kosovë;

Draft plani për shërbimet sociale dhe familjare

Draft strategjia dhe plani komunal për personat me aftësi të kufizuara si dhe shfuqizimi i planit për integritet komunal.

**Avdyl Aliu:** shumicën prej këtyre vendimeve dhe planeve dhe strategjive veç i kemi, por vetëm ka menduar ndryshim plotësim.

***Propozimet e Gentritit, miratohen me 21 vota për dhe 7 abstenime, për t’i futur ne draftin final.***

***Propozimi nga Shpresa K. Emini miratohet, me 28 vota për .***

***Propozimet nga DSHMS, miratohen me 28 vota për.***

***Propozimi nga Besnik Shala, miratohet me 28 vota për.***

***Me 28 vota për, miratohet Propozim Vendimi për miratimin e Planit të punës të KK Gjilan për vitin 2024.***

* 1. **Propozim Vendimi për aprovimin e orarit të mbajtjes së mbledhjeve të rregullta të Kuvendit dhe Komiteteve të KK Gjilan për vitin kalendarik 2024**

***Me 27 vota për, miratohet Propozim Vendimi për aprovimin e orarit të mbajtjes së mbledhjeve të rregullta të Kuvendit dhe Komiteteve të KK Gjilan për vitin kalendarik 2024.***

* 1. **Rekomandim nga Drejtoria për Zhvillim Ekonomik për lirim nga pagesa e taksës komunale për vitin 2023**

**Avdyl Aliu:** secila drejtori në fakt paraqet edhe komunën tonë në përgjithësi në këtë rast edhe DZHE, me këtë çështje që e kemi në shqyrtim.

Është komuna në miniaturë se sa është e vonuar kjo drejtori ashtu edhe bile më shumë është e vonuar komuna dhe kjo qeverisje komunale për kryerjen e detyrave dhe obligimeve të saj që i ka me ligj dhe me kushtetutë.

Çështja për lirim nga taksat ka qenë e arsyeshme për një kohë arsyet janë vendimi i shkurtit viti 2021 e nënshkruar prej kryesuesit kur janë liruar prej pandemisë.

Edhe 2 vite tjera, ky vendim përsëritet pa ja ndryshuar asnjë pikë, asnjë presje vendimit të vitit 2021, pa u munduar me dhënë asnjë arsye tjetër d.m.th qind për qind vendimi është i njëjtë, por për me qenë 100% vendimi i njëjtë ish dashtë edhe arsyet edhe situata me qenë e njëjtë 100%

A është e njëjtë situata 100% qysh ka qenë në vitin 2020 dhe 2021 me tash në vitit 2023, 2024 sigurisht që jo.

E kam bindjen se krejt këto që i përmenda nuk janë shumë për me i pagu, prandaj kjo është ajo që ka kaluar me i fal ne këto taksa.

**Arbër Musliu:** unë personalisht kam propozuar me i fal 1.7 milionë € borxh prej vitit 2000, që ndoshta sot shumica e bizneseve nuk ekzistojnë, a borxhi ka mbetur.

**Bujar Nevzati:** pajtohem me një pikë të diskutimit të Avdylit, që i bëri ato arsyetimet, por unë kisha me kërku në vitin 2023 u formua një komision pranë kryetarit të komunës dhe një pjesë e drejtorëve kanë marr pjesë në disa takime ku kemi biseduar për të ardhur në kuvend me këtë rregullore.

Kisha dashtë më ditë se ku ka mbetur, cili ka qenë rekomandimi i këtij komisioni rreth kësaj takse nëse ka punuar kuptohet ai komision u dashtë me punua.

E dyta edhe ne si grup nuk jemi për me i fal po flas për vitin 2023, nuk po flas për atë që u përmend në vitin 2000, një shifër, por po flas për vitin 2023, e cila ka qenë dashtë me ardhën në fillim të vitit edhe me u vendos kjo.

Nuk jemi d.m.th për me i fal bizneset e mëdha siç janë bankat, posta, kedsi , pompat e benzinës, marketet e mëdha.

Ne jemi për me i fal bizneset e vogla dhe bizneset e mëdha, por jo këto biznese që kanë një afarizëm shumë të madh.

**Ismajl Kurteshi:** përgjithësimet gjithmonë të qojnë në gabim, mos ta falim asnjë është gabim.

Unë mendoj se bizneset të cilat kanë afarizëm dhe janë duke punuar edhe sivjet nuk kemi nevojë me ju fal atyre.

Ky trend i faljeve nuk shkon, nuk bën se po shkon në kurriz të atyre që kanë më së paku e po ju falet atyre që kanë.

Drejtoria do të duhej me qenë shumë të kujdesshëm kur dikujt ja përcaktojnë shumën e taksave mos të jetë ajo pengesë për zhvillimin dhe funksionimin e tyre, por secili që punon duhet me dhanë dhe me kontribuua.

Unë jam kundër kësaj forme, jam për me i klasifikua bizneset ato që vërtetë nuk kanë mundësi me i pagu me i heq nga evidenca e borxheve.

**Latif Maliqi:** nëse dëshirojmë që bizneseve t’ju krijojmë një klimë të mirë për t’ju lehtësuar të tejkalojnë kriza, atëherë ne duhet të marrim masa konkrete jo kështu që çdo vit në emër të lehtësirave dikën ta favorizojmë dikën ta ngarkojmë.

Mesa pash unë në raport bizneset prej vitit 2020, nuk e kanë paguar këtë taksë komunale, por gjithmonë ju ka parapri një vendim i kuvendit komunal për faljen e tyre.

Në qoftë se nuk janë të planifikuara këto mjete, në qoftë se nuk kanë impakt buxhetor në komunë, ne në seancën e fundit e pamë që ushtruesi i detyrës të drejtorit të DBF, që kjo përmban 0.16% të buxhetit atëherë unë kisha kërkuar nga DZHE, që të konsultohet me ligjin dhe në qoftë se ka bazë ligjore të hiqet krejt kjo taksë apo të zbatohet rregullorja për taksat komunale kapitulli i 3 neni 5 ku thuhet që çdo shoqëri aksionare e regjistruar në ARBK, që ndodhet brenda komunës paguan taksë vjetore komunale në emër të ushtrimit të veprimtarisë afariste personale dhe atyre në mënyrë specifike janë të kategorizuara sepse ne kështu po i fusim të gjithë me një thes si ato biznese familjare si ato biznese 500.000 m2 Unë propozoj që për vitin 2024 fiskal të futet në planifikim buxhetor edhe këto taksa.

**Imran Haziri:** personalisht mendoj se kjo rregullore për taksa në të ardhmen duhet të ndryshohet ose të përmirësohet.

Në asnjë mënyrë dhe në asnjë rrethanë nuk mendoj se duhet të falen këto taksa për bizneset për vitin që e lamë pas pra për vitin 2023.

Të gjitha bizneset e lartcekura që operojnë në listë dhe që rekomandohen të lirohen nga pagesa e taksës komunale secila prej tyre kërkojnë nga komuna infrastrukturë më të mirë, qasje më të mirë të shërbimeve publike, andaj mendoj se kërkesa për lirim të obligimeve komunale është e paarsyeshme dhe mendoj se nuk duhet të kalojë.

Nga këto taksa që do të inkasoni unë do të propozoja do të ishte mirë që të bënim subvencione të ndryshme për organizata të ndryshme të personave me aftësi të kufizuara, organizatave rinore, bizneseve të grave apo edhe subvencionimin e Handikosit.

Pikën e radhës që e kemi 3.6 e kemi për ta caktuar qiranë për persona që nuk kanë kulm mbi kokë apo ato të banesave sociale, e kjo po i bie që atyre me ju caktuar qiranë, ndërsa milionerëve me ju fal borxhet, ku kjo është plotësisht e pakuptimtë.

Në fund propozoj që DZHE, që sa më shpejt të filloj me inkasimin e këtyre mjeteve pra të vitit 2023.

**Besnik Shala**: unë kam një pyetje a i keni ditë këto edhe në vitin e kaluar kur ju kemi falur a vetëm tash kemi njohuri dhe po i dimë?

A janë të njëjtat biznese, të njëjtit pronar, të njëjtit njerëz, a janë njerëz të Gjilanit, a tash kanë ardhur të fundit a çka po ndodh?

Ose kur e keni bërë praktikë faljen e borxheve, ne e kemi gjetë këtë praktikë prej juve nuk e kemi sjell ne e tash brenda vitit kjo qasje interesante po më habit si me qenë ato biznese nga Kina?

**Muhadin Haziri:** sa i përket këtyre qofshin vendime apo propozime të cilën e ka paraqitur edhe drejtori ne e dimë që edhe më herët kemi pas rregullore mbi faljen e borxheve.

Edhe ky propozim i drejtorit tash që është paraqit thuajse e dyta seancë që po debatojmë, u dhanë arsyet ku unë mendoj se sa i përket kësaj çështje lidhur me ato biznese që janë aktual funksionojnë mirë ka qenë që në të ardhmen të bëhet një prerje brenda këtij raporti së paku që ato biznese aktualisht edhe në administratën tatimore edhe qoftë në ARBK, që e kanë pushu aktivitetin e tyre të bëhet një evidencë edhe ajo të harmonizohet me ligjet paraprak që i kemi duke e llogarit nga niveli qendror edhe rregulloren brenda kuvendit komunal.

Në mënyrë selektive sigurisht që edhe ne do ta kemi një opinion pak më të detajuar që nëse e marrim një qëndrim ajo të reflekton mbi bazën e asaj çka po mendoj edhe unë.

**Enver Shabani-DZHE**

Sa i përket rekomandimit të DZHE, ne në seancën e kaluar veç e kemi diskutuar dhe mbet që në seancën e ardhshme të votohet pasi t’i japim disa sqarime.

Mua më janë bërë 6 pyetje të cilat ju kam përcjell ku sa i përket Avdylit mirë e shtjelloj situatën po pasi ndodh një tragjedi apo aksident ajo merr kohë për t’u sanuar.

Është e vërtetë që kanë qenë kohë të pandemisë viti 2020, 2021, 2022 por pasojat me u riparua kërkohet kohë.

***Me 6 vota për, 12 kundër dhe 6 abstenime, refuzohet Rekomandimi nga Drejtoria për Zhvillim Ekonomik, për lirim nga pagesa e taksës komunale për vitin 2023.***

**Avdyl Aliu:** një ndërhyrje se drejtori kur i ka përmend taksat komunale ka menduar që veç taksat e biznesit janë taksa komunale.

* 1. **Përcaktimi i vlerës së qirasë dhe vlerës në bonuset e banimin në dy programe**

**Doruntinë Hasani- DSHMS**

Paraqiti raportin, para anëtarëve të kuvendit.

**Sami Ahmeti:** në start e rekomandoj drejtoreshën që ta tërheq këtë vendim, ta punoj dhe ta qartësoj mirë e ta sjell në kuvend.

Arsyen pse them kështu, sepse është një raport shumë i mangët ku nuk ceket a është fjala për 2 banesa të rasteve sociale, ku komuna ka objekte të tjera të cilat i menaxhon dhe nuk i ka këtu dhe asnjëherë nuk ceket se si janë vendos ato familje në ato 2 objekte ku janë vendos 26 familje dhe komisioni i cili ka përzgjedh ato familje ka qenë pikërisht anëtarë të komisionit komunal.

Kuvendi komunal ka bërë përzgjedhjen e atyre familjeve të cilat nuk kanë paguar qira ku ne para disa minutave kërkuam që disa familjeve t’ju hiqen disa benefite jashtëzakonisht të mëdha, ndërsa që nesër e kemi një familjar që do të operohet në Prizren ku në vend se zyrtarja e DSHMS ta sjell një raport që të ndihmohet ajo familje ne vijmë dhe i qesim qira kësaj familje që s’ka mundësi me pagu.

E dimë që disa familje asnjëherë s’do të mund ta paguajnë qiranë duke i ditë kushtet ekonomike të tyre dhe asnjëherë në raport nuk ceket sa banesa janë të lira dhe si janë të vendosura ato familje.

Ne do ta votojmë kundër këtë projekti, përndryshe është mirë të punohet më mirë dhe të vjen në kuvend i përgatitur.

**Doruntinë Hasani-DSHMS**

Sa i përket komisionit që e cekët se është themeluar nga kuvendi komunal tani sipas ligjit në fuqi themelohet nga kryetari i komunës dhe votimi i këtij rekomandimi i hap rrugë kryetarit të komunës që të fillojë procesi i vlerësimit dhe të rivlerësohet, të shqyrtohet rishqyrtimi dhe gjendja faktike dhe të arrihet në përfundimin se kush sipas ligjit i takon që të jetë përfitues apo shfrytëzues i këtyre banesave.

Përndryshe tjetra çështje është shuma e pa përballuar për banorët, pra banorët shfrytëzuesit e këtyre objekteve nuk kanë paguar, ndërkaq në shumicën e rasteve shuma ka qenë 10 € e qirasë mujore pra është një shumë simbolike formula e secilës se si duhet të llogaritet është e paraparë në ligjin për financimin e programeve të veçanta të banimit, ndërkaq kompetentët për ta caktuar shumën është kuvendi komunal.

**Salije Aliu**: ashtu siç është paraqitur edhe në rekomandimin, ne i kemi sqaruar d.m.th 2 programet të cilat komuna i aplikon sipas ligjit për financimin e programeve të veçanta.

Punonjësi i banimit është programi i cili jepet për banesat ekzistuese të personave fizik apo juridik edhe mund të jepen me qira.

Komuna përmes bonusit të banimit e përcakton shumën e qirasë d.m.th kuvendi komunal e aprovon shumën minimale dhe maksimale.

Përcaktimi vlerës të këtij bonusi nuk mund të jetë më i madh se 50% se e qirasë minimale të banesave të tregut d.m.th për komunën në të cilën aplikohet.

Banimi social ligji qysh e përcakton d.m.th janë banesat me qira profitabile kjo administrohet dhe shfrytëzohet për mirëmbajtjen, amortizimin dhe riparimet të investuesit të cilët kanë nevojë.

**Sami Ahmeti:** së pari për ta zhvilluar këtë aktivitet duhet të hapet një kod ekonomik, ku ato mjete duhet të shkojnë në atë kod ekonomik dhe ato mjete nuk kanë të drejtë të shfrytëzohen për asnjë burim tjetër, përpos për mirëmbajtje të atyre objekteve.

Është mirë të hapët kodi ekonomik të mendohet se çfarë kushte kanë ato familje dhe mandej të vihet me një rekomandim më konkret.

**Doruntinë Hasani-DSHMS**

E përmendëm edhe ne që kodi ekonomik do të hapet do të themelohet sipas rregullave dhe ligjeve në fuqi patjetër në bashkëpunim edhe me DBF, që është kompetente për këtë çështje.

Kërkoj nga këshilltarët komunal që të kenë parasysh që ky propozim, ky rekomandim jepet edhe në bazë të programit 3 vjeçar të banimit i cili është aprovuar pikërisht nga ky kuvend.

***Me 10 vota për, 14 kundër dhe 1 abstenim, nuk miratohet Përcaktimi i vlerës së qirasë dhe vlerës në bonuset e banimin në dy programe.***

* 1. **Raporti i komisionit për DDD**

***Me 18 vota për, miratohet Raporti i komisionit për DDD.***

* 1. **Raporti i Komisionit për shqyrtimin e ankesave dhe kërkesave në procesin e emërtimit të rrugëve dhe numërimit të adresave**

***Me 19 vota për, 1 abstenim miratohet Raporti i Komisionit për shqyrtimin e ankesave dhe kërkesave në procesin e emërtimit të rrugëve dhe numërimit të adresave.***

**Kushtrim Kadriu:** duhet ta diskutojmë shumë shpejt edhe shumën e pagesës se sa e bëjmë për këtë komision sepse duhet ta nxjerrim një vendim.

Për komisionin e emërtimit të rrugëve është një komision i cili mblidhet vazhdimisht 2 deri 3 herë më muaj dhe në këtë rast marrim përgjigje se në çfarë niveli të pagesës duhet ta bëjmë për pjesëmarrje në seancat e tyre apo në mbledhjet e tyre.

Në rast se nuk kemi propozim duke e ditur vlugun e punës unë kisha propozuar shumën prej 40 € për mbledhje të komisionit**.**

**Avdyl Aliu:** nuk kemi pas asnjë rast kështu që janë paguar gjithmonë kemi thënë konform pagesës së anëtarëve të komitetit ku pagesa e tyre ka qenë 50 € kështu që mendoj se nuk ka arsye me u ulë ajo kur e dimë që veç inflacioni ka shkuar përpjetë dhe ndër 50 € nuk mendoj se duhet me qenë.

***Propozimi i Avdyl Aliut miratohet me 20 vota për, me shumën 50 € për takime të komisionit.***

* 1. **Raporti i Komisionit për ndarjen e bursave për student**

**Ismajl Kurteshi:** procesverbalin për bursa e keni marr dhe unë nuk do ta lexoj në tërësi por vetëm do t’i përmendi 3 çështje.

Së pari bazuar në konkursin e DKA gjithsej janë nda 194 bursa dhe komisioni e ka kryer këtë punë dhe prej këtyre 194 bursave 170 e kanë fituar bursën bazuar në notën mesatare pa pika shtesë, kurse 24 studentë e kanë fituar bursën bazuar në notën mesatare dhe në poenat shtesë të parapara në rregullore.

**Blerim Haziri:** si komision ka vërejtje, pra brenda tekstit ka edhe nën notën mesatare 7 që unë veç i kam dhënë vërejtjet e mia, por mendoj se këto duhet me u ndryshu komplet rregullorja e këtij komisioni, ku do të përfitojnë edhe shkollat e mesme, ku një propozim e kam unë që nëse ndahet me kategori shkollat e mesme të ndahen 6 bursa për 1 shkollë të mesme edhe secila klasë me i pas nga dy bursa.

Të njëjtën kohë që mua nuk më ka pëlqyer është bërë një barazi që një student që është me nevoja të veçanta dhe si një student që është në rregull krejt.

Pra edhe këtu duhet me pas një ndarje të veçantë për studentët me nevoja të veçanta, ku një pjesë 20% apo 30% me ju dediku kësaj kategorie.

**Kushtrim Kadriu:** me 24 janar kemi dëgjimin e parë publik në orën 12:00 në sallën e Kuvendit Komunal.

**Gentrit Murseli:** unë kërkoj që në kuadër të njoftimeve dhe ftesave edhe pse e di që janë publike po kërkoj nga ju që të njoftohen edhe organizatat studentore të cilat funksionojnë brenda Universitetit Kadri Zeka, në mënyrë që ata me qenë pjesë e procesit për ndryshimin apo përmirësimin e projekt rregullores.

**Muhadin Haziri:** sa i përket çështjes së komisionit për ndarjen e bursave e dëgjuam një raport të shkurtër, por edhe më herët është përfolur kjo çështje në kuvend për punën, angazhimin e komisionit që vërtetë edhe ne e kemi vlerësuar punët lart.

Unë po e ngris një çështje që me të vërtetë mundet me qenë edhe shqetësuese, duke u bazuar në paraqitjen e ankesave, komisioni të cilën e ka drejtu për shqyrtim unë mendoj në bazë të paraqitjeve të studentëve që e kam një numër që e kanë plotësuar atëherë, kuota e normës që kanë me qenë edhe përfitues të kësaj burse, ka ndodh e kundërta.

Ka ndërhyrje brenda këtij procesi, nuk po e fajësoj këtë komision se e paraqitën një raport të detajuar, por këtu ka një ndërhyrje nga DKA dhe nga Zyra e Kryetarit ku është një numër mbi 50 që ka ndryshua kjo qasje.

Nëse i marrim si kritere në rregullore që ka pas përparësi, qoftë ai student që është rast social edhe ndryshe ai që është me notë tamam mesatare që i plotëson kushtet.

Unë po e përmendi një detaj këtu ku është një studente Puhiza Qerimi me notë mesatare 9.5 drejtimi Juridik përfituese e bursës së ministrisë, Bashkimit Evropian ku është paraqitur me ankesë ku ju është refuzuar ankesa kësaj studente, por mos të flasim edhe për 50 studentë të tjerë.

**Kushtrim Kadriu:** komisioni i drejtorisë i cili është komisioni final që e mbikëqyr punën e komisionit tonë si kuvend ata janë përgjegjës për listën finale për ndryshime.

**Ismajl Kurteshi:** komisioni për shqyrtimin e ankesave i ka përjashtuar nga përfitimi i listës 32 studentë, jo 50 e më shumë kurse ka aprovuar ankesat e 37 studentëve që i ka shtuar edhe 5 por unë nuk e di arsyen se pse i kanë shtuar.

Ka mundësi me shtua vetëm nëse studentët e fundit kanë notë të njëjtë mesatare, por unë nuk e di a është kjo arsyeja.

***Me 21 vota për, 2 abstenime, miratohet Raporti i Komisionit për ndarjen e bursave për studentë.***

***Me 20 vota për, miratohet shuma për pagesën e komisionit të bursave që të vazhdohet me shumën 50 € për takime .***

* 1. **Funksionalizimi i punës të Komiteteve të KK Gjilan**

**Imran Haziri:** në emrin tim personalisht e falënderoj për takimin e mbajtur në muajin dhjetor me gjithë kryesuesit e komiteteve të kuvendit komunal të Gjilanit.

Me gjithë vonesat e përbërjes së komiteteve që i kemi pasur në fillim të mandatit dhe jo funksionalizimit të tyre mendoj se ndalimi i funksionimit të tyre 99% të komiteteve është duke i dhënë hije të keqe kuvendit komunal të Gjilanit, andaj ne si anëtarë të kuvendit komunal, duhet të veprojmë sa më shpejt të bëjmë një zgjidhje që të ri funksionalizohen këto komitete për arsye se siç e kemi cekur edhe në shumicën e kohës shumica e këtyre komiteteve janë me anëtarë profesional në përbërje të cilët i japin dhe vazhdojnë të japin një ndihmesë mjaft të madhe në shqyrtimin e lëndëve të ndryshme qoftë ato nga qytetarët e ndryshëm apo të drejtorive përkatëse në përfundimin e proceseve të ndryshme.

Jo gjithsecili prej nesh që është anëtar i kuvendit komunal është edhe profesionist i një profesioni të caktuar, andaj rekomandimi qoftë pozitiv apo negativ nga komitetet është i mirëseardhur.

Andaj, kisha propozuar që së bashku me kryetarin si kryesues dhe sekretaria e kuvendit komunal, të gjejmë një modalitet apo një propozim që të bëhet kjo zgjidhje në lidhje me pagesat e anëtarëve të komiteteve dhe nëse nuk keni zgjidhje tjetër nga pjesa institucionale, mundemi që të bëjmë marrëveshje me shumë organizata që po bëjnë monitorimin e kuvendit komunale nëpërmjet tyre që t’i kryejmë pagesat anëtarëve të komitetit, ku e kam fjalën për anëtarët që nuk janë pjesë përbërëse e kuvendit komunal.

**Avdyl Aliu**: diku në vitin 2022, ne kemi nxjerr vendim pas debatit të madh dhe pas punëve të përbashkëta ku kemi nxjerr vendim për caktimin e anëtarëve të komiteteve të kuvendit komunal.

I kemi komitetet obligative dhe ato jo obligative dhe e kemi një vendim dhe në ndërkohë ka ndodh që arsyeja tash ka nis me u neglizhua këto komitete mos me u përfill dhe t’i humbet edhe karakteri komiteteve për çka janë të formuara.

Duhet me pranu është ajo prishja e koalicionit të partnerëve qeverisës që nuk është në rregull.

Ligji për vetëqeverisje lokale neni 51 e rregullon punën e komiteteve, thotë se kuvendi komunal formon Komitetin për Politikë dhe Financa dhe Komitetin për Komunitete, por neni 52.2 thotë se edhe komitetet tjera varësisht se qysh janë të nevojshme.

Ne i kemi pa të nevojshme komitetet dhe i kemi themeluar ato ku janë diku 9 komitete, ku puna e komiteteve është e paraparë edhe me statutin e Komunës së Gjilanit që janë të parapara 2 komitete tjera konsultative.

**Kushtrim Kadriu:** ne jemi duke u thirrur në ligjin e pagave dhe mos krijimin e mundësisë për pagesën e këtyre komiteteve.

Në këtë rast unë kam bërë edhe disa hulumtime të tjera, ku mendoj që edhe ligji i tillë është në kundërshtim me kushtetutën e Republikës së Kosovës.

Do të tentojmë prapë të gjejmë ndonjë zgjidhje nga ana e asamblesë unë kam vu edhe kontakte me avokatin e popullit dhe javën e ardhshme do ta bëj një delegacion nga kuvendi i Gjilanit dhe do të takohemi me avokatin e popullit, e në këtë rast do të na njoftojnë ku mendoj se është një shkelje ligjore dhe procedurale.

**Ismajl Kurteshi:** sa i përket funksionalitetit të komiteteve unë mendoj së kjo është një çështje shumë e rëndësishme për punën e kuvendit, është një punë profesionale që e orienton punën e seancave, komitetet janë organe këshill dhënëse nuk marrin veprime, por janë shumë të rëndësishme me ekzistua, prandaj edhe unë i bashkëngjitëm apelit që ti kryesues të gjesh formën, të komunikosh me ekzekutivin me njerëz përgjegjës për këtë punë.

Unë jam që komitetet të funksionalizohen.

**Arianit Sadiku:** çështja e pagesave mendoj se është çështje krejtësisht procedurale se kur po humbim në kohë atëherë po mundohemi me gjetë zgjidhje dhe që bëjmë dëm të dyfishtë.

Ka qenë periudha e dëgjimeve buxhetore, dëgjimeve të planifikimit për buxhetin është dashtë të mendohet që edhe për anëtarët e komitetit që saktësisht dihen që 1 vit kush ka mbet jashtë ligjit të pagave edhe kish mund me u planifikua buxhet në kuadër të kuvendit me i bë pagesat për anëtarë të komiteteve

Tash kur po kalon secila periudhë kohore, po e shohim që po e bëjmë një punë gabim nuk po mundohemi me gjet zgjidhje kur është momenti dhe koha e zgjidhjes, por po e trajtojmë me ngarkesat e tjera.

Jemi të humbur në kohë për zgjidhjen për këtë vit, me ju bë zgjidhjen se duhet të dimë edhe nga financat se prej cilit kod buxhetor duhet me u pagua.

**Nazim Gagica**: pothuajse të gjithë këtu u pajtuam që këto komitete jo të funksionalizohen, por të rifunksionalizohen, sepse këto kanë qenë funksionale por në një moment të caktuar këto veç e kanë stopuar aktivitetin e tyre për shkaqe objektive subjektive, por që këto komitete duhet të bëhen takime të rregullta mujore edhe pse ligji për vetëqeverisje lokale jep mundësi obligative vetëm KPF-së dhe K. për Komunitete, por duke qenë se komitetet janë makrofilteri i vendimmarrjes këtu në kuvend.

**Shpresa K. Emini:** çështjen e funksionalizimit të komiteteve të kuvendit komunal e kemi diskutuar gjerë e gjatë në KPF, ku kemi shkëmbyer mendime edhe na vjen keq që çështja e komiteteve ka mbet në këtë gjendje, sepse janë mjaft të rëndësishme dhe kanë ndihmuar shumë në punën e kuvendit ndër vite.

Por fajtor sigurisht që jemi gjithë nga pak që kemi lejuar që çështjet e ndryshme të vinë drejt në kuvend pa kaluar në komitetet e duhura këtë mënyrë të veprimit.

Çështja e vlerave monetare duhet të rregullohet, por ne jemi të obliguar që të shohim se cilat janë mënyrat që ta rregullojmë çështjen e pagesave.

**Leonora M. Bunjaku:** deshta një njoftim edhe pse ju e dini që me ligjin e ri të pagave tash e tutje vetëm 2 komitete janë të parapara për me u pagu, përderisa të tjerave nuk ju lejohet por një njoftim për Këshillin e Sigurisë në Bashkësi që përmes ministrisë së MPB, ne jemi të njoftuar që tash e tutje ata do të paguhen.

**Arianit Sadiku:** fillimisht duhet të bëhen kalkulimet monetare me të cilat mundet të bëhet një grup përmes shefave të grupeve, përmes KPF-së të bëhet një analizë për këtë çështje dhe kur të vjen momenti i bartjes së mjeteve për vitin e ardhshëm ta përcaktojmë si shumë për shërbime.

Për çështjen e shumës mundemi ndërkohë me u marr vesh.

**Sami Ahmeti:** propozimi im është që të dihet saktësisht të kalkulohen sa mjete janë dhe mjetet e pashpenzuara për të hyra vetanake të komunës së Gjilanit të vitit 2023 të cilat barten në 2024, atë shumë mundemi me destinu për këtë kategori.

**Krenare L. Kqiku:** meqë jemi te puna e funksionalizimit të komiteteve unë dua të ju pyes juve a keni marr ndonjë emër konkret sa i përket përbërjes së komitetit për KPF prej grupit prej shefit të LDK-së z. Avdylit, meqenëse na ka premtuar që në seancën e dhjetorit veç kemi me dhënë emrin propozimin secili ka me u bë zëvendësimi në KPF.

**Avdyl Aliu:** është fakt që për dhjetor kam thënë, por seanca e dhjetorit nuk është mbajtën dhe tani jemi në muajin janar.

* 1. **Kërkesë nga Handikosi për krijimin e një minikodi në kuadër të DSHMS**

**Fatmir Shurdhani** paraqiti kërkesën para anëtarëve të kuvendit.

**Ismajl Kurteshi:** përveç kësaj që e dëgjuam nga Fatmiri, unë kam pas rastin ta përcjell punën e këtyre shoqatave edhe shoqatat e shurdhmemecëve edhe të grupeve tjera të margjinalizuara dhe e di sa kontribut të madh kanë dhënë për grupet të cilat e kanë këtë nevojë.

Që nga vitit 1999 e deri më sot dhe po të përktheheshin këto në shpërblime materiale aq sa e meritojnë do të duhej që komuna qoftë qeveria kushdo qoftë të jep shumë mjete për punën që e kryejnë këta njerëz, mirëpo në situatën të cilën jemi këta kanë funksionuar me mjete aq sa kanë pas e ndonjëherë edhe s’kanë pasur fare**.**

Për ato shërbime kanë nevojë për një sasi mjetesh në mënyrë që t’ua mundësojnë këtyre punën shumë të rëndësishme e shumë të vlefshme që po e kryejnë grupe të margjinalizuara brenda komunës sonë.

**Nazim Gagica:** të gjitha kërkesat që vijnë nga një institucion i veçantë një institucion i cili shërben një kategori shumë të nevojshme në komunë, ne e përkrahim vazhdimisht i mbështesim kërkesat që sot i prezantoj jo vetëm sot por i mbështesim permanent.

**Avdyl Aliu:** të gjitha subjektet politike e kemi nënshkruar atëherë ku edhe ne i përkrahim në përgjithësi.

**Sami Ahmeti:** meqë 16 vite kam punuar së bashku me këto shoqata duke i ditë sfidat e tyre unë jam pro formimit të kodit, por nëse realisht nuk formohet kodi në seancën tjetër të jetë një projekt i specifikuar ku kuvendi ta aprovoj së paku për 6 muaj.

**Doruntinë Hasani-DSHMS**

Është e padiskutueshme puna dhe kontributi i Handikosit dhe shoqatave të tjera që merren me kategorinë e personave me aftësi të kufizuara.

Besoj që shumë prej nesh e kanë ndjerë në dorë të parë kontributin e tyre, duke pasur familjar ose shoqëri që janë prekur nga kontributi dhe rezultatet e projekteve të tyre.

Edhe në vitin e kaluar Handikosi ka marr subvencion prej komunës, por besoj se është një problematikë që duhet të shqyrtohet nga kuvendi e që është mundësia ligjore e krijimit të këtij kodi sepse faktikisht organizatat joqeveritare për mënyrën se si ato financohen kjo çështje rregullohet me rregulloren për kriteret dhe financimin e OJQ-ve për shkak të çështjes së transparencës edhe çështje tjera siç janë të parapara me këtë rregullore që bazohen edhe në ligjin për menaxhimin e financave publike.

Prandaj, besoj që ndoshta kërkesa duhet të formulohet në mënyrë që të gjendet një formë tjetër e ndihmës së këtyre OJQ-ve të cilat patjetër kanë nevojë për ndihmën e komunës sonë në mënyrë që të vazhdojmë funksionimin e rregullt të tyre sepse mënyra e një minikodi është e pazbatueshme ku kam marr konfirmimin edhe prej përgjegjësve në Drejtorinë e Financave që janë përgjegjës për këto procedura e mund të na njoftojnë më gjerësisht se kjo nëse mund të aplikohet apo jo.

**Mimoza K. Qerimi:** unë e çmoj kontributin që Handikosi e ka dhënë në vazhdimësi dhe ne duhet të gjejmë një mundësi alternative gjithqysh të nxjerrim nga situata e krijuar që në një periudhë afatshkurtër por të mendojmë për një afat më të gjatë dhe të bëjmë që të kenë një komoditet sa i përket funksionimit financiar.

***Me 19 vota për, miratohet Kërkesa nga Handikosi për krijimin e një minikodi në kuadër të DSHMS.***

**Propozimi i LDK-së, zëvendësimi i një anëtari për zgjedhjen e këshillit lokal për fshatra.**

**Avdyl Aliu:** komisioni komunal për zgjedhjen e këshillave lokale, kemi një ndryshim për shkak të pamundësisë për me marr pjesë Drenushë Maloku, kërkojmë që të zëvendësohet me Gresa Avdiun.

***Me 19 vota për, miratohet propozimi nga grupi i LDK-së.***

**Procesmbajtësja Kryesuesi i KK-së**

**Arbresha Ismaili- Hyseni Kushtrim Kadriu**